Карантинда ишсиз қолиб, қаҳрини аёлига сочган эр 15 суткага қамалди. Нега? - Darakchi\nЖАМИЯТ 07.06.2020, 00:58\nИчки ишлар органларига Шайхонтоҳур туманида яшовчи М.Б. мурожаат қилиб, уй зўравонлигига дуч келганини маълум қилди. Унинг айтишича, турмуш ўртоғи Э.Б. карантинда ишсиз қолиб, қаҳрини аёли ва фарзандларига сочган.\nМазкур мурожаат Шайхонтоҳур тумани ИИО ФМБ 4-сон ИИБ хотин-қизлар масалалари бўйича инспектор томонидан ўрганилиб, “Тахтапул” маҳалласи фаоллари билан биргаликда текширув ўтказилди. Текширув давомида аёл хабар берган маълумотлар тасдиқланди. Э.Б. билан профилактик суҳбат ўтказилди. Аёлга эса ҳимоя ордери берилди. Томонларга ушбу ҳужжат аёлга қандай ҳуқуқ бериши, эркакка қандай масъулият юклатилиши ва аёл қайта мурожаат қилган тақдирда, эрини нима кутиши тушунтирилди.\nМаълум вақт ўтгач, ҳимоя ордерига эга аёл Хотин-қизлар масалалари бўйича катта инспектор майорга қайта мурожаат қилди. Бунга сабаб - эри уни яна ҳақоратлаб, жисмоний куч қўллаган.\nХотин-қизлар масалалари бўйича инспектор ва ҳудудий профилактика инспектори тезкорлик билан мурожаат бўйича чора кўришди. Тўпланган маълумотлар маъмурий ишлар бўйича судга топширилди.\n27 май куни ҳимоя ордери билан белгиланган чекловларни бузганлиги учун Шайхонтоҳур тумани маъмурий ишлар бўйича суди Э.Б.ни Ўзбекистон Республикаси Маъмурий жавобгарлик тўғрисидаги кодексининг 183 моддаси (“Майда безорилик”) ва 194 моддаси (“Ички ишлар органлари ходимининг қонуний талабларини бажармаслик”) бўйича айбдор деб топди ва унга нисбатан 15 суткалик маъмурий қамоқ ҳамда базавий ҳисоблаш миқдорининг икки баравари миқдорида жарима белгилади.\nЗўравонликдан жабрланган аёлларга ҳимоя ордери қандай тартибда берилиши маълум бўлди\nИштихонда тазйиққа учраган аёлга "Ҳимоя ордери" берилди\nАйни соатда 149 та ҳолатда коронавирус қайд этилди. Уларнинг 76 таси пойтахт аҳолиси орасидан...\nТошкентлик 76 ёшли коронавирусга чалинган бемор вафот этди. У ўз вақтида шифохонага ётишдан бош тортган\nКитоб тумани марказий шифохонасидаги беморларда коронавирус аниқланмаган


Сирдарё вилоятида соғлиқни сақлашнинг янги модели жорий этилади | NORMA.UZ\nБу Президентнинг 2020 йил 12 ноябрдаги ПҚ-4890-сон қарорида назарда тутилган.\nҲужжатга мувофиқ Жаҳон соғлиқни сақлаш ташкилоти тавсиялари асосида Сирдарё вилоятида соғлиқни сақлаш тизимини ташкил этишнинг янги модели ва давлат тиббий суғуртаси механизмларини жорий этиш бўйича тажриба-синов лойиҳаси амалга оширилади.\nТажриба-синов лойиҳаси доирасида:\nбирламчи тиббий-санитария ёрдами муассасаларида оилавий шифокор, унинг ўрта тиббиёт ходимларидан иборат терапия ва педиатрия йўналишлари бўйича ёрдамчилари, патронаж ҳамширалари ва доядан ташкил топган гуруҳлар тузилади;\nҳар бир тиббиёт муассасаси даражасида давлат томонидан кафолатланган бепул тиббий хизматлар ва дори воситалари пакети (кейинги ўринларда — кафолатланган пакет) ишлаб чиқилади;\nкафолатланган пакет бирламчи тиббий-санитария ёрдами муассасалари ва шифохоналарда республика фуқаролари, доимий яшовчи чет эл фуқаролари ва фуқаролиги бўлмаган шахсларга тақдим этилади. Бунда оилавий шифокор ҳар бир муассаса тури бўйича тиббий хизматлар ҳажми ва клиник протоколларга мувофиқ тор соҳа шифокорларига ва зарур ҳолларда туман, вилоят ҳамда республика даражасидаги шифохоналарга йўлланмалар беради. Республика даражасидаги шифохоналарга йўлланмалар вилоят соғлиқни сақлаш бошқармаси томонидан тасдиқланади. Ушбу тартибга риоя этилмаган ҳолларда, шунингдек, кафолатланган пакетга киритилмаган тиббий хизматлар пуллик асосда кўрсатилади;\nаҳолининг соғлиғи билан боғлиқ кўрсаткичларини мониторинг қилиш, уларни тиббиёт муассасасига бириктириш, касаллик тарихини юритиш, дори воситалари учун рецепт ёзиш ва кафолатланган пакетга мувофиқ тиббиёт муассасаларига йўналтириш ягона электрон платформа орқали амалга оширилади;\nбирламчи тиббий-санитария ёрдами муассасалари тиббиёт ходимларининг энг муҳим самарадорлик кўрсаткичлари ишлаб чиқилиб, унга эришилганлиги мониторинг қилинади ҳамда натижаларига қараб қўшимча рағбатлантириш тўловлари тўланади;\nкафолатланган пакет асосида аҳолининг барча қатламларига сифатли ва тўлиқ тиббий ёрдам кўрсатилишини молиялаштиришга қаратилган давлат тиббий суғуртаси механизмлари босқичма-босқич жорий этилади.\nСоғлиқни сақлаш вазирлигига Молия вазирлиги ҳамда Иқтисодий тараққиёт ва камбағалликни қисқартириш вазирлиги билан биргаликда 2021 йил 1 февралга қадар кафолатланган пакетга киритиладиган тиббий хизматлар ва дори воситалари ҳажмини, шунингдек бирламчи тиббий-санитария ёрдами муассасалари тиббиёт ходимлари фаолиятини баҳолаш мезонлари ҳамда рағбатлантириш тартибини тасдиқлаш топширилди.\nТажриба-синов лойиҳаси доирасида қуйидагиларни назарда тутувчи тиббий профилактика ва патронаж тизими ташкил этилади:\nаҳолини мавжуд хавф омилларидан келиб чиқиб хавф гуруҳларига бўлиш;\nўрта ва юқори хавф гуруҳларига кирувчи аҳолининг белгиланган муддатларда тиббий кўриклардан ўтишини таъминлаш ва саломатлигини даврий кузатувга олиш;\nюқори хавф гуруҳига кирувчи ва мустақил равишда тиббиёт муассасасига кела олмайдиган беморларни доимий кузатувга олиш ҳамда уйига борган ҳолда тиббий хизмат кўрсатиш;\nпрофилактик кўриклар ўрнига ҳудуднинг ўзига хос хусусиятларидан келиб чиқиб, муайян касалликлар бўйича мақсадли скрининг текширувларини ўтказиш;\nпатронаж кўрикларини оптимизация қилиб, янги мақсадли патронаж тизимини жорий қилиш.\nДавлат тиббий суғуртаси жамғармаси (кейинги ўринларда — Жамғарма) 2020 йил 1 декабрдан ташкил этилади. Унинг асосий вазифалари этиб қуйидагилар белгиланди:\nТажриба-синов лойиҳаси доирасида 2021 йил 1 июлдан бошлаб қуйидаги тартиб ўрнатилади:\nСирдарё вилояти соғлиқни сақлаш тизими ташкилотларини молиялаштириш учун Давлат бюджетидан маблағлар (капитал қўйилмалар, фан ва илмий изланишлар, эмлаш ва бошқа мақсадли дастурлар учун ажратиладиган маблағлар бундан мустасно) Жамғарманинг алоҳида шахсий ғазна ҳисобварақларига харажатлар таснифининг бир сатрида босқичма-босқич ўтказиб берилади;\nЖамғарма тиббиёт ташкилотлари билан шартномалар тузиш орқали улар фаолиятини молиялаштириб боради. Бунда, туман (шаҳар) ва вилоят даражасидаги шифохоналарга ажратиладиган маблағларнинг 10%идан кам бўлмаган қисми ҳар бир даволанган ҳолатлар сони ҳамда бажарилган ишлар ҳажмидан келиб чиқиб белгиланади;\nкафолатланган пакет асосида тиббий хизматлар кўрсатишга нодавлат тиббиёт ташкилотлари ҳам жалб қилиниши мумкин;\nажратилган бюджет маблағларининг самарадорлиги ва натижадорлиги Жамғарма томонидан доимий мониторинг қилиб борилади;\nкафолатланган пакетни белгилаш, кўрсатилаётган тиббий ёрдам сифатини баҳолаш ҳамда унинг тасдиқланган стандартларга мувофиқлигини мониторинг ва назорат қилиш Соғлиқни сақлаш вазирлиги томонидан амалга оширилади.\nСирдарё вилоятида давлат тиббий суғуртаси тизимини тажриба-синов тариқасида жорий этиш концепцияси ҳамда уни амалга ошириш бўйича «йўл харитаси»;\nДавлат тиббий суғуртаси жамғармаси тўғрисидаги вақтинчалик низом ҳамда Давлат тиббий суғуртаси жамғармаси ижро этувчи аппаратининг вақтинчалик тузилмаси;\nКонцепция давлат томонидан кафолатланган тиббий ёрдамни кўрсатиш ва уни молиялаштиришда давлат тиббий суғуртаси тизимини тажриба-синов тариқасида жорий этиш ва апробациядан ўтказишнинг асосий йўналишларини белгилаб беради. 2021 йил 1 июлдан 2022 йил якунигача бўлган муддатда Сирдарё вилоятида апробациядан ўтказиш ва унинг ижобий натижаларини 2023 йилдан бошлаб республиканинг бошқа ҳудудларида босқичма-босқич жорий этиш назарда тутилади.\nҲужжат Қонун ҳужжатлари маълумотлари миллий базасида эълон қилинган ва 13.11.2020 йилдан кучга кирди.


19 Январь 2021 14:53\nTÚRKİSTAN. Kazinform – Туркистонда Artel компанияси 1 миллион донагача газ плиталарини ишлаб чиқаради. Бу ҳақда Туркистон вилояти ҳокими Ўмирзак Шўкеевнинг Ўзбекистонга иш сафари чоғида маълум қилинди, деб хабар беради Туркистон вилояти ҳокимининг матбуот хизмати.\nВилоят ҳокимининг Тошкент шаҳар ҳокими Жаҳонгир Артихуджаев билан учрашуви чоғида Қозоғистон ва Ўзбекистон маиший техника ишлаб чиқарадиган қўшма корхона очишга келишиб олдилар. Қўшни мамлакат инвесторлари Туркистон саноат зонасида газ плиталари ва сув иситгичларини ишлаб чиқаришни режалаштирмоқдалар. Лойиҳа доирасида 2000 дан ортиқ янги иш ўринлари яратилади. Ускуналар нархи истеъмолчилар учун ҳам қулай бўлади. Туркистон вилояти ҳокими лойиҳани амалга оширишда ҳокимият ҳар томонлама қўллаб-қувватлашини айтди.\n«Дўстона муносабатларга асосланган Қозоғистон-Ўзбекистон ҳамкорлиги мустаҳкамланмоқда. Бугунги лойиҳа бир мунча вақт муҳокама қилинди. Бу қўшма ишларнинг фақат бошланиши. Умуман олганда, ўзбекистонлик сармоядорлар Туркистонда бир нечта ишлаб чиқариш қувватларини очишдан манфаатдор», - деди Ўмирзак Шўкеев.\nArtel компанияси Туркистон вилоятида ошхона плиталарин, қолипли маҳсулотлар ва электр сув иситгичларини ишлаб чиқарадиган завод қуради. Таъкидлаш жоизки, ўтган йилнинг охирида компания вакиллари инвестиция муҳити, саноат зонасидаги инвесторлар учун иқтисодий имкониятлар ва имкониятлар билан танишиш учун Туркистонга ташриф буюришди.\nБундан ташқари, вилоят ҳокими Ўмирзак Шўкеев Ўзбекистонга ташрифи давомида Чиноз туманида бўлиб, иш билан таъминлаш учун тўқимачилик маҳсулотлари ишлаб чиқарадиган йирик тикувчилик фабрикасининг очилиш маросимида иштирок этди.\nКалит сўзлар: Ишлаб чиқариш, Халқаро алоқалар, Бизнес,\nҚозоғистонда 3 йил ичида йиллик қуввати 191 минг тонна бўлган 11 та паррандачилик фермалари қурилади


Аниқ ташхис қўйиш табобатнинг асосини ташкил этади! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nАниқ ташхис қўйиш табобатнинг асосини ташкил этади!\nЧоп этилган 05 Июн 2015\tКӯришлар: 1154\nАппарат билан ташхис қўйиш бемор ички аъзолари ҳамда тана тўқималари ҳолатини ўрганади. Барча беморлар ва ташхисга эҳтиёж сезаётганларни уларнинг ёшидан қатъий назар, турли аппаратлар ёрдамида оғриқсиз ташхисдан ўтказиш билан қамраб олиш мумкин.\nИбн Сино касалхонасининг ташхис қўйиш бўлими энг янги аппаратлар ва ускуналар билан жиҳозланган бўлиб,\nбу қулайликлар мутахассисларга юрак ва томир, нафас олиш йўллари, ичак ва тўқималар, марказий асаб тизими етишмовчилик ҳолатлари ва буйраклар, жигар, ўт, пешоб халтаси, пешоб йўллари, аёллик аъзолари фаолияти, гўдакнинг она қорнидаги ҳолати ва бошқаларга аниқ ташхис қўйишга қулайлик туғдиради.\nМазкур бўлим мудири, тиб илми номзоди, доктор Меҳрож Ҳақназаровнинг таъкидлашича, барча мавжуд аппарат ва ускуналар нодир бўлиб, беморларга аниқ ташхис қўйиш имконини беради.\n- Трансэзофагал аппарати ёрдамида махсус найча қизилўнгачдан ўтказилиб, юракнинг тўлиқ тасвирини кузатиш имконини беради, - деб қўшимча қилди доктор. - Бундай аппарат ҳозирча мамлакатимизнинг бошқа касалхоналарида ўрнатилмаган.\n«Яқинда биз Америкадан Vivid3 аппаратини сотиб олдик, - дейди М. Ҳақназаров, - Мазкур аппарат юрак ташхиси учун энг яхши ускуна ҳисобланади. Бу аппарат ёрдамида юракнинг ҳамма қисмларини алоҳида кузатиш мумкин. Шунингдек, бу ускуна орқали юрак қисмлари рангли тасвирини олса бўлади».\nМ. Ҳақназаровнинг айтишича, бу аппаратнинг муҳим қулайликларидан бири шундан иборатки, бемор тўғрисидаги маълумот унда ёзиб қолинади ва беш йил муддатгача сақланади. Бу эса, ички аъзолар фаолиятини кузатиш ва уларни қиёслашда жуда муҳим аҳамият касб этади. Айни пайтда бу аппаратда ҳар куни 30-40 нафар беморга аниқ ва сифатли ташхис қўйилади.\nШунингдек, касалхонада юрак ташхиси учун бошқа аппараталар ҳам мавжуддир. «Электрокардиография (ЭКГ) яширин миокард ишемияси, юрак инқирози, ҳушсизланишга олиб келадиган оритмик ҳодисалар, бундан ташқари, кўкрак қафасида оғриқ пайдо бўлишини аниқлайди. Эхокардиография (Эхо КГ) юрак уриши ва юракда пайдо бўлувчи ваҳимадан азият чекадиганларни ултратовуш ёрдамида ташхис қўйиш билан таҳлил ва қисмларга ажратишда қўлланилади. Спорт тести эса, ташхис қўйишнинг шундай усулики, унда беморга ҳаддан ортиқ ҳаракатланиш пайтида ташхис қўйилиб, юракнинг қон айланиш томирларидаги етишмовчиликлар аниқланади», - дейди суҳбатини давом эттириб доктор Меҳрож Ҳақназаров.\n-Визиограф ва ангиограф аппаратлар ташхис қўйиш энг нодир ускуналари бўлиб, касалликни нур орқали аниқлайди, - дейди М. Ҳақназаров. – Допплерография (УЗДГ) аппаратидан ҳужайралар ва бошнинг йўғон томири, нафас олиш йўлларига ташхис қўйиш учун фойдаланилади. Бундан ташқари, касалхона замонавий томография ускунасига эга бўлиб, суяк ва сон системаси, умуртқа поғонаси, буйрак, жигар ва бошқа овқатни ҳазм қилиш органларига тезлик билан ташхис қўйилиб, касаллик ҳақида хулоса чиқарилади. Аниқ ва тўғри ташхис қўймасдан туриб, ҳар қандай касаллик турларини табобат қилишнинг имкони йўқ ва буни қабул қилиб ҳам бўлмайди. Фақатгина Европада ишлаб чиқарилган ускуналар ёрдамида аниқ ташхис қўйиш йўли билан сиз хасталигингиз илдизига кучли зарба бериб, уни енга оласиз!\n«Миллий суғурта» ташкилоти билан ижтимоий дастурни йўлга қўйгандан сўнг, бу халқаро касалхонада ташхис қўйиш нархи анчагина пасайди. Эндиликда барча беморлар Ибн Сино касалхонаси хизматидан бемалол фойдаланса бўлади!\nМисол учун томографик ташхис қўйиш суғуртаси борлар учун 30 фоизгача маблағларини тежашга имкон беради. Ёки пешоб халтаси ташхиси нархи – 4 сомоний, жигар ташхиси нархи – 4 сомоний, ўт ташхиси нархи – 4 сомоний, простата бези ташхиси нархи – 4 сомоний эканлиги касалхонада ташхис қўйиш хизматидан кўпчилик фойдалана олишининг нишонасидир!\nДУШАНБЕ ШАҲРИНИНГ ИСМОИЛ СОМОНИЙ НОҲИЯСИДА “БОЛАЛАР БОҒИ” ОЧИЛДИ\n3 июл куни Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон Душанбе шаҳри раиси Рустами Эмомали билан Исмоил Сомоний ноҳиясида “Болалар боғи”ни тантанали равишда фойдаланишга топширди.\n«Болалар боғи»ни бунёд этиш ва Душанбе шаҳридаги “Болалар ва ўсмирлар маркази” давлат муассасаси биносини асосий таъмирдан чиқариш\nБугун: 18-01-2020 20:20:55


Пентагон раҳбари ИШИД масаласини 27 давлат мудофаа вазири билан муҳокама қилди\nПентагон раҳбари Жеймс Мэттис Бельгия пойтахти Брюссель шаҳрида 27 мамлакат мудофаа вазирлари билан учрашди. Ушбу мамлакатлар ИШИД террорчилик гуруҳига қарши АҚШ бошчилигидаги коалицияда иштирок этмоқда. Бу ҳақда Пентагон вакили Сара Ҳиггинс хабар қилди.\n"Учрашув Суриядаги ИШИДга қарши кампанияга бор эътиборни қаратишга йўналтирилди. Унинг давомида 2017 йилга мўлжалланган ҳарбий режалар ҳақидаги маълумот ҳам бўлди", - дея маълум қилди Пентагон вакили.\nКейинги учрашув куз ойларига мўлжалланган.\nИШИД террорчилик гуруҳи бугунги кунда дунё хавфсизлигига энг катта раҳна солувчи таҳдидлардан бири бўлиб, террорчилар уч йил давомида Ироқ ва Суриянинг катта ҳудудларини эгаллаб олишди. Уларнинг бир қисми эса сўнгги ойларда қайтариб олинди. ИШИД билан курашда ягона фронт мавжуд эмас: гуруҳ билан Россия ҳаво-космик кучлари қўллаб-қувватловида Сурия ҳукумати қўшинлари, Ироқ армияси, АҚШ бошчилигидаги халқаро коалиция, шунингдек, курдлар, ливанликлар ва ироқлик шиа исёнчилари жанг олиб бормоқда.\nИШИД Пентагон Жеймс Мэттис


Сабр умрингизни, шукур қалбингизни гўзаллаштиради | Ўзбекистон Халқ демократик партияси\n2020-04-07 12:04:25 1518\nДунёдаги содир бўлаётган барча кўнгилсизликлар, бу аввало, инсон кўнглига йўл топа олмасликдир.Токи инсон ҳар бир воқеа ва ҳодисаларга чин кўнгилдан муносабатда бўлмас экан, бирор нарсани тушунтириш қийин кечади. Шунинг учун ҳозирги кунда жуда кўплаб айтилишу чақириқларга қарамай, бепарво бўлиб юрганлар, афсуски топилади.\nИслом динимиз бу поклик дини эканлиги, озодалик, сарамжонлик биринчи навбатда эканлиги, бундай вақтинчалик синов даврида инсонлар бир-бири билан меҳр оқибатли, хушмуомалали бўлишлари зарур.\nБутун ер юзини даҳшатга солган, халқлар учун бирдек синов келган COVID-19 –пандемияси кўплаб инсонларининг ҳаётига завол бўлиб, яна кўплаб инсонларининг соғлиғига хавф солмоқда. Оддий кўз билан кўриб бўлмайдиган кичик бир вирус биз унитиб қўйган кўплаб Аллоҳнинг неъматларини эсимизга солиб қўймоқда. Биринчи навбатда хотиржамлик ва саломатлик нақадар улуғ неъмат эканлигини яна бир бор англадик. Ниқобсиз нафас олиш ҳам бир неъмат экан. Бир-биримиздан хавфсирамай, чўчимасдан саломлашишни айтманг. Кўча-куйда хизмат юзасидан юрганларни четдан кузатсангиз, ўз эҳтитётини қилиб бош чайқаб қўйганлар бағрига босиб сўрашиш қадрига етаётгандир деб ўйлайсан. Ҳатто қариндошлар орасида ҳам ўзини эҳтиётини қилиб, қўлини кўксига қўйиб хол аҳвол сўрашмоқда-я. Айниқса, фарзандларимизнинг мактабга бориши, хавотир ва безовталиксиз сайир қилиши, бозордан кийим танлаб, нархи устидан талашиб-тортишиб харид қилишнинг ҳам гашти ўзгача экан.\nБу синовли кунлар ҳамюртларимизни саҳоват, ҳайрия йўлида ҳам бирлаштирмоқда. Ижтимоий тармоқларга кирсангиз, имконияти борлар озиқ –овқат билан, имконияти йўқ эса УЙДА ҚОЛИНГ шиорига амал қилишни маслаҳат бераётганлигини ҳар сонияда ўқийсиз. Асли бу ҳам бир сабоқ. Ўтмишда бунданда оғир кунларни бошимиздан ўтказган халқмиз. Тархи битикларида меҳр оқибат, сабр-қаноат каби қадриятларимиз бизни ўша қаҳатчиликдан омон чиқарганлиги ёзилган.\nБугун барчамиз уйда қолиб, ўзимизни асраш орқали оиламиз, маҳалламиз, Ватанимизни асраймиз. Эҳтиёжмандларга кўмак берсак, бирлашсак ўсиб келаётган ёш авлодга ҳам ибрат бўлади. Инсон гуноҳлардан эзгу амаллари орқали, ҳайир-саҳовати орқали форих бўлади. Бугунги синовли кунларда бир кишига ёрдам қўлини узатиш инсонийлик бурчдир. Ёлғиз кексаларнинг ҳолидан хабар олиш, муҳтожларга ёрдам бериш ўзбек ҳалқига хос азалий қадриятлардан бири ҳисобланади. Хадисларимизда “Савоб ишни ҳар ким қилиш керак, савоб ишни ҳар кун қилиш керак” деган нақл бор.\nБугунги синовли кунларда ҳиммати баланд инсонлар сафи кенгайиб бормоқда. Халқ депутатлари Бекобод шаҳар кенгашига сайланган депутатларимиз, саховат пеша ҳомийларимиз томонидан Бекобод шаҳрида истиқомат қилувчи ёлғиз кексалар, аҳолининг кам таъминланган, эҳтиёжманд, ижтимоий ҳимояга муҳтож ва карантин сабабли ишламасдан уйда қолган оилаларни қўллаб- қувватлаш мақсадида озиқ-овқат маҳсулотлари билан таъминланиб, уларнинг ҳолидан хабар олинмоқда. Ҳар биримиз баҳоли қудрат ёрдам қўлларимизни чўзаяпмиз. Бу қийинчилик кунларидан эсон омон ўтиб олишимизга ишонамиз.\nБугунги кунда шарафли аммо, жудда катта масъулият талаб этадиган касб эгалари тиббиёт ходимларининг фидойи меҳнати, дунёга таҳдид солиб турган коронавирус инфекциясига қарши қаҳрамона кураши бутун халқимиз томонидан эътироф этилмоқда. Шундай юртимиз бошига тушган оғир кунларда соғлиғини, ҳаётини гаровга қўйиб, Ватан, халқ учун хизматга бел боғлаган ўз касбининг фидойи инсонларига таъзим қиламиз!\nДунёни ларзага солиб турган коронавирус пандемиясининг хавф хатари, инфекциянинг тарқалиб кетишининг олдини олиш бўйича давлатимиз томонидан амалга оширилаётган ишларда, юртдошларимиздан тартиб-интизом ва амалдаги қонунчилик талабларига қатъий риоя этишга ҳамда зарурият бўлмаса кўчага чиқмасликка, ваҳимага берилмасликка чақирамиз.\nБуюк алломаларимиздан Абу Али Ҳусайн ибн Абдуллоҳ ибн Синонинг сўзларига амал қилишимиз даркор. “Ваҳиманинг ўзи ярим касалликдир. Хотиржамлик ярим соғлиқдир. Сабр эса шифонинг бошланишидир”.\nХотиржам бўлинг сиз кутган осойишшта кунларга оз қолди. Саломатлигингизни асрашга ўзингиз масъул эканлигингизни унутманг!


«Узоғи билан икки йилда тўлиқ лотин ёзувига ўтамиз» – Иномжон Азимов кирилл-лотин муаммоси ҳақида\n«Икки хил ёзувда юрган биздек давлат бирор ерда бўлмаса керак. Хоҳлаган жойингиз, хоҳлаган вазирлик ва ташкилотингизга боринг – ҳамма истаганини қиляпти. Бирор бир мантиққа тўғри келмайди. Ҳар бир давлатнинг бир тўхтамга келган ёзуви бўлиши керак», – дейди Давлат тилида иш юритиш асосларини ўқитиш ва малака ошириш маркази директори Иномжон Азимов.\n20 октябрь куни Президент Мирзиёев давлат тили байрами олдидан «Мамлакатда ўзбек тилини янада ривожлантириш ва тил сиёсатини такомиллаштириш чора-тадбирлари тўғрисида»ги фармонни имзолади.\nАйни ҳужжатда Вазирлар Маҳкамасига уч ой муддатда лотин ёзувига асосланган ўзбек алифбосига тўлиқ ўтишни таъминлаш мақсадида ишчи гуруҳи тузиш ва қилиниши керак бўлган ишларни белгилаб олиш вазифаси юкланган.\nKun.uz шу каби камчиликлар, президент фармони, шу асос билан яқин вақтларда қилинадиган ишлар ҳамда турғунлик белгиси бўлган кирилл ёзувидан қачон тўлиқ воз кечилиши борасида Давлат тилида иш юритиш асосларини ўқитиш ва малака ошириш маркази директори Иномжон Азимов билан интервью уюштирди.\n— Айтинг-чи, фармон бўйича тузиладиган ишчи гуруҳ қанча вақтда лотин ёзувига тўлиқ ўтиш бўйича шароитларни ҳозирлайди? Умуман, ишчи гуруҳнинг қиладиган иши нимадан иборат бўлади?\n— Бу фармон давлат тилини ривожлантириш ва буни қонунан мустаҳкамлаш бўйича қилинаётган ишларнинг давоми ҳисобланади. Бу фармонда сиз айтганингиздек, лотин ёзувига тўлиқ ўтиш юзасидан топшириқлар ҳам белгиланган.\nАгар тарихга назар ташлайдиган бўлсак, биз ўз ёзувини энг кўп ўзгартирган халқмиз. Жумладан, араб ёзувидан узоқ йиллар фойдаланиб келдик. Ундан кейин лотин ва яна кирилл ёзувига ҳам ўтдик. 1993 йилдан бошлаб яна лотин ёзувига ўтиш бўйича ҳаракат қиляпмиз.\nПрезидентнинг мана шу фармони эълон қилинганидан кейин айрим интернет сайт ва четдан юритиладиган ижтимоий тармоқ фойдаланувчилари томонидан буни бошқа томонларга буриш ҳаракатлари кузатиляпти.\nУларнинг фикрича, лотин ёзувига ўтиши билан Ўзбекистон туркий давлатлар билан бир бўлиб олаётган экан. Йўқ, лотин ёзуви бизга бегона ёзув эмас. Юқорида айтганимдек, 1929–40 йиллар орасида айнан шу ёзувдан фойдаланганмиз.\nЯна бир нарсани айтиш керакки, 1993 йилда лотин ёзувига ўтиш бўйича қонун қабул қилинган бўлса, 2005 йил унинг ижросига охирги муддати деб олинган эди. 2004 йилда эса бу муддат яна 2010 йилгача деб узайтирилди. Афсуски, 2010 йил ўтиб, 2020 йил ҳам тугаяптики, биз ҳамон бу масалани ҳал қилолганимиз йўқ. Хуллас, бу вазиятга турли бўҳтон ва уйдирмаларни аралаштириш ярамайди.\nБиз ўзимизнинг тарихий хатойимизни тўғрилашимиз керак.\nИшчи гуруҳ ҳам бекорга тузилаётгани йўқ. Ҳозир Олий ва ўрта махсус таълим вазирлиги ҳузурида бутун республика миқёсидаги етук олимларни жамлаган ҳолда катта ишчи гуруҳ тузилган.\nБиз ҳозир шундай таклиф қўймоқдамизки, лотин ёзувига ўтиш жараёнини тезлаштиришимиз керак. Биз жуда кўп вақт йўқотиб қўйдик. Узоғи билан 2 йил ичида лотин ёзувига ўтишимиз керак. Ҳозир бу жараёнга қайси соҳа қандай ўтиши кераклиги борасида тартиб ишлаб чиқиляпти. Бу жараёнга кўп ташкилотлар тайёр бўлган. Масалан, Халқ таълими вазирлиги тўлиқ лотин ёзувига ўтган. Олий ва ўрта махсус таълим вазирлиги ҳам шу ёзувда ишлаяпти. Ҳозир бизда жамиятнинг бошқа томонлари, масалан, матбуотни ва илмий адабиётларни тўлиқ лотин ёзувига ўтказиш иши қоляпти.\nБизнинг, ишчи гуруҳнинг асосий иши жамиятни шу жараёнга тезроқ тайёрлаш. Бу тайёрлашнинг эса бирор муаммоли жойи йўқ. Мен доим «Маърифат» газетасини мисол қилиб айтаман. 2 йил бўлди, улар тўлиқ ва осонлик билан лотин ёзувига ўта олишди. Бу энг яхши тажриба. Тажрибани эса ҳамма ўзидан бошлаши керак.\nМен айрим пайтларда ёши катталар томонидан лотин ёзуви қийинроқ, деган сўзларни эшитиб қоламан, йўқ, бу ёзув қийин эмас, фақат кўз ўрганиши керак.\nБиз ҳозир давлат ташкилоти ходимлари ҳамда аҳолини лотин ёзуви бўйича малакасини оширяпмиз. Улар ичида катта ёшлилар ҳам (60, 50 ёшдагилар) бор-йўғи бир ой ичида тўлиқ лотин ёзувида ишлашни ўрганиб олишяпти. Қайтараман, лотин ёзувига ўтиш қўрқинчли иш эмас. Унга ўтиш керак, тамом.\n— Хўш, ундан кейин-чи, лотин ёзувига тўлиқ, узил-кесил ўтиш жараёни қанча вақтни олади?\nСиз кейинги икки йил ҳақида гапиряпсиз, лекин биз деярли ўттиз йилдан бери бу ёзувга ўтиш ҳақида гапиряпмиз. Шу йиллар ичида, балки, ўттиз марта ишчи гуруҳ тузилиб, ўттиз марта «йўл харита», дастурлар қилингандир, лекин амалий иш йўқ-ку. Мен амалий иш қачон бўлади деб сўраяпман.\n— Саволингиз жуда тўғри. Икки хил ёзувда юрган биздек давлат бирор ерда бўлмаса керак. Хоҳлаган жойингиз, хоҳлаган вазирлик ва ташкилотингизга боринг, ҳамма истаганини қиляпти. Бирор бир мантиққа тўғри келмайди. Ҳар бир давлатнинг бир тўхтамга келган ёзуви бўлиши керак.\nҚайтараман, менинг аниқ фикрим, узоғи билан икки йилда биз тўлиқ, ҳамма соҳада лотин ёзувига ўтишимиз керак. Агар бу муддат юқорида айтганимиздек, яна чўзиладиган бўлса, кейин қийин бўлади.\nҚўшнимиз Қозоғистонни кўринг, улар лотин ёзувига ўтамиз деб тайёргарлик кўришди ва ҳозир деярли ҳамма ташкилотлари бу ёзувга ўтиб бўлди.\n— Бунга бизда мисоллар етарлича. Масалан, Туркияда Камол Отатурк, Туркманистонда Сапармурод Ниёзов ислоҳоти.\n— Ҳа, ҳозир президент Мирзиёев ҳам буни қўллаб-қувватлаяпти.\n— Сиз ишонч билан бир-икки йил ичида лотин ёзувига тўлиқ ўтамиз деяпсиз. Айтинг-чи, бу йўлда бизга нималар асосий тўсиқ бўлиши мумкин ва бўляпти?\n— Мен энг кўп айтаман, бу йўлда бизга ёрдам берадиган куч бу – ОАВ. Биринчи навбатда ОАВ мана мен деб чиқиши керак ва бизга ёрдам бериши керак. Улар шундай яхши ташаббус билан чиқиши керак.\nБиз юқорида мисол қилган «Маърифат» газетаси ҳам айнан мана шундай ташаббус билан чиққан эди.\nҲозир икки хил ёзув ҳақида гапиряпмиз-у, лекин учинчи хил ёзув ҳам пайдо бўлган, бу ижтимоий тармоқ ёзувлари. Бу ёзувни ёки кирилл демаймиз, ёки лотин – иккови ҳам аралаш. Бунда ижтимоий тармоқлардаги канал, гуруҳларни юритаётганлар одамларга нимани ўргатаётгани ҳақида масъулият билан ўйлаши керак.\nЯна бир бор қайтараман, бизда бу борада ҳамма нарса тайёр ва ҳаммаси шундай кетса, балки, бир йилда ҳам лотин ёзувига тўлиқ ўта оламиз.\nБуни кутиш керак эмас. Мана онлайн таълимга жуда узоқ тайёргарлик кўришди, лекин пандемия туфайли мажбур бўлинди ва тезда онлайн таълимга ўтилди.\nТасвирчи: Мирвоҳид Мирраҳимов.


Волгоградда ўзбекистонлик олим иштирокида рангли пахта нави етиштирилди\nРангли пахтанинг оқ пахтадан сифати бўйича ҳеч қандай фарқи йўқ, лекин келажакда тўқимачилик саноати учун уни бўяш учун қилинаётган харажатлар камаяди. Айни... 24.09.2017, Sputnik Ўзбекистон\n17:15 24.09.2017 (янгиланди: 10:48 26.09.2017)\nРангли пахтанинг оқ пахтадан сифати бўйича ҳеч қандай фарқи йўқ, лекин келажакда тўқимачилик саноати учун уни бўяш учун қилинаётган харажатлар камаяди. Айни дамда дунёда рангли пахта етиштириш билан фақат АҚШ компаниялари шуғулланмоқда.\nТОШКЕНТ, 24 сен – Sputnik. Волгоград Аграр университети ўзининг тажриба майдонида рангли пахта навини етиштирди, “Сделано у нас” портали хабарига асосан.\nБоғдорчилик ва ўсимликларни ҳимоя қилиш кафедраси профессори Ойбек Кимсанбаев айтишига қараганда, университет олимлари 10 хил рангли пахтани Волгоград иқлим шароитида етиштиришга ҳаракат қилишган. Тажриба натижасида пахтанинг саккиз хил ранги: хаки, очиқ жигарранг, сарғиш, яшил, қизғиш ва тўқ қизил рангларини Волгоград иқлимида етиштириш мумкинлиги аниқланган.\n© Nuz.uzОйбек Кимсанбаев\nПрофессор айтишига қараганда, пахта навлари табиий селекция йўли билан етиштирилган. Уларни олиш учун ҳеч қандай биотехнологик услублар ёки ген инжнериясидан фойдаланилмаган. Ойбек Кимсанбаев айтишига қараганда изланишлар давом этмоқда ва ҳозирча пахтани саноат масштабида ишлаб чиқариш ҳақида гапиришга ҳали эрта.\n10 Январ 2017, 18:34\nРангли пахтанинг оқ пахтадан сифати бўйича ҳеч қандай фарқи йўқ, лекин келажакда тўқимачилик саноати учун уни бўяш учун қилинаётган харажатлар камаяди. Айни дамда дунёда рангли пахта етиштириш билан АҚШ компаниялари шуғулланмоқда. Ўрта Осиё, Хитой ва Яқин Шарқ мамлакатларида асосан оқ пахта етиштирилади.\nҲозирча олинган пахта ҳосили асосан уруғ фонди ташкил қилиш учун сарфланади. Ушбу йил 1,5 минг гектар ерга етадиган миқдорда пахта уруғи олинди.


Бухорода «Cobalt» каналга тушиб кетди - xabar.uz\nБухорода «Cobalt» каналга тушиб кетди\nҲодиса 26 декабрь куни Бухоро вилояти, Вобкент тумани «Найман» маҳалласида содир бўлган. Бу ҳақда ФВВ матбуот хизмати хабар берди.\n«Cobalt» русумли автомашина ҳайдовчиси бошқарувни йўқотиш натижасида «Шохруд» сув каналига тушиб кетган.\nМашина каналга тушишидан олдин ҳайдовчи салондан сакраб қолганлиги учун тан жароҳати олиш ва ҳалок бўлиш ҳолати юз бермаган.\nВоқеа жойига зудлик билан ФВВнинг вилоят бошқармаси қутқарувчилари ва Йўл ҳаракати хавфсизлиги хизмати ходимлари етиб келган. Бир соат давомида ғаввослар ва махсус техника ёрдамида автомашина каналдан олиб чиқилган.\nАвто 22/05, 17:57\nСтатқўм энг кўп ишлаб чиқарилаётган машина номини очиқлади\nМаданият 21/05, 21:28


ЎзА - Тезкорлик ва шижоат баҳси\nЎзбекистон Жисмоний тарбия ва спорт вазирлиги ҳамда мамлакатимиз енгил атлетика федерацияси томонидан ўсмирлар ўртасида истеъдодли атлетларни саралаш ва уларни терма жамоа таркибига қўшган ҳолда тажрибаларини янада ошириш, нуфузли мусобақаларда муносиб иштирок этишини таъминлаш мақсадида ташкил этилган мазкур чемпионатда 300 нафарга яқин спортчи ғолиблик учун куч синашди.\nТурли масофаларга югуришда Рустам Абдуллаев, Муҳаммад Ҳамзаев, Интизор Шуҳратова, Алина Мирсодиқова ҳамда Шарифа Давронова марра чизиғини биринчи бўлиб босиб ўтди. Тўсиқлар оша 110 метрга югуришда Саиддиёр Бурҳонов, ўғил болалар ўртасида 100 метр масофага ўтган қизлар баҳсида Шарифа Давроновага тенг келадигани топилмади. 3000 метр масофага спортча юриш бўйича ўтган мусобақада Шерзод Зубаев ва Зулайҳо Ҳотамова барча рақибларини ортда қолдирди.\nБаландлик ва узунликка сакрашда Улуғбек Норматов, Аъзам Тоиржонов, Анна Чикалова, Садифа Алиева шоҳсупанинг энг юқори поғонасидан жой олди.\nЯдро ва копток улоқтиришда Мадамин Сайфуллаев, Асадбек Турдимуродова, Матлуба Қўрғонова ҳамда Ўғилой Кубаева мамлакат чемпионатининг олтин медалини қўлга киритди. Учкураш беллашувларининг ўғил болалар ўртасидаги баҳсларида 1507 очко жамғарган Девдас Имоилов мутлақ ғолибликни қўлга киритди. Шунингдек, ушбу йўналишда 1822 очкога эга бўлган Анна Чикалова қизлар ўртасида ғолиб деб топилди.


Сигирлар орасидаги ракета, харобалар остидан яқинларини излаётган украинлар. Уруш суратлари\n13:22 / 11.04.2022\n10 апрель куни БМТ Украинада уруш бошланганидан буён тинч аҳоли вакилларидан 1793 киши, жумладан 142 бола ҳалок бўлганини тасдиқлади. Украина қуролли кучлари маълумотига кўра, Россия армияси Изюм райони ҳудудидаги мудофаа чизиғини ёриб ўтишга, Мариупол устидан тўлиқ назорат ўрнатишга ва Николаев йўналишидаги қисмларнинг тактик ҳолатини яхшилашга ҳаракат қилмоқда. Володимир Зеленский Россия босқини бошланганидан буён қўлига қурол олиб, ватан ҳимоясига отланишга тайёр бўлган 363 нафар маҳкумни афв этган.\nПолициячилар Киев области Бузовая посёлкасидаги ёнилғи қуйиш шохобчасидаги қудуқдан эркак киши жасадини чиқариб олмоқда. Ҳудуд раҳбарининг айтишича, у россиялик аскарлар томонидан ўлдирилган.\nУкраинадаги урушнинг 46-кунидаги асосий маълумотлар:\nУкраина президенти Володимир Зеленский ҳар кунлик видеомурожаатида мамлакат шарқида Россия томонидан кенг кўламли ҳарбий ҳаракатлар кутилаётганини маълум қилди.\nКиев областидаги Бузовая посёлкасида ўнлаб тинч аҳоли вакиллари кўмилган яна бир биродарлик қабристони топилди.\nРоссиянинг Украинага қарши тажовузидан кейин, Финландия ва Швеция ёздаёқ НАТО сафига киришни режалаштирмоқда. Британия нашрлари ёзишича, агар бу режалар амалга ошса, Финландия НАТО аъзолари орасида Россия билан энг узун чегараларга эга давлатга айланади (1340 км), бу чегара чизиғи Санкт-Петербургдан 200 км масофадан ўтади.\nУкраина томони Россия армиясида ҳайдовчилар ва механиклар танқислиги юзага келганини айтмоқда.\nХарков ҳамон қамалда қолмоқда, Мариуполда россиялик ҳарбийлар «Азовсталь» ва денгиз портини штурм қилишда давом этмоқда.\nХарьковдаги вайрон бўлган беш қаватли уй.\nКиевлик қиз шаҳар атрофида.\nЛукашовка қишлоғидаги яйловда сигир портламай қолган ракетага қарамоқда.\nСапёрлар Киев областидаги Мотижин қишлоғи ҳудудида топилган снарядларни портлатишмоқда.\nMykola Tymchenko / Reuters / Scanpix / LETA\nЛуганскдаги фронт чизиғида украин артиллериячиси «Град» баравар ўт очиш тизимини зарба беришга тайёрламоқда.\nУкраинанинг «Град» баравар ўт очиш тизими россияликларнинг Луганскдаги позициясини ўққа тутмоқда.\nПервомайскдаги Россия гаубицалари, ЛХР.\nБородянкалик аёл турар жой харобалари остидан ўғлини қидирмоқда\nБошқа бир она ўғлининг танаси қудуқдан чиқариб олинишини кутмоқда. Фото: Reuters\nХарков ўққа тутилиши оқибатида шикастланган кўплаб бинолардан бири. Фото: Reuters\nУкраиналиклар Польша билан чегарани кесиб ўтмоқда. Фото: Reuters\nКиев яқинидаги Макаров шаҳарчасидаги черков. Украина ҳукумати маълумотларига кўра, уруш бошидан буён камида 59 та диний объектлар, уларнинг аксари — православ черковлари, вайрон бўлган ёки жиддий шикастланган.\nХарьков аҳолиси. Фото: Alkis Konstantinidis / Reuters / Scanpix / LETA\nНиколаевда ўққа тутилган ҳукумат биноси кўриниши. REUTERS/Ueslei Marcelino\nБородянкада Россия армияси зарбалари оқибатида қизи ва куёви ўлдирилган 77 ёшли Мария. REUTERS/Gleb Garanich\n26 ёшли Сергей Лаховский Бучада рус аскарлари томонидан ўлдирилган дўстининг қабри олдида. REUTERS/Alkis Konstantinidis


Марк Клаттенбург Саудия Арабистонида қанча маош олади?\n17 февраль, 2017, 16:16 949\nЖаҳоннинг энг яхши ҳакамларидан бири ҳисобланган Марк Клаттенбург энг Англияда ишламайди. Sky Sports нашрининг маълум қилишича 41 ёшли арбитр ўз ватанини тарк этиб, фаолиятини Осиёда давом эттирадиган бўлди.\nАниқроғи, Клаттенбургни Саудия Арабистони футбол федерацияси ишга таклиф қилган. У бу ерда қайси лавозимда фаолият олиб бориши ҳозирча номаълум.\nDaily Mail нашри тарқатган хабарга кўра англиялик рефери қиролликда йилига 500 минг фунт (587 минг евро) маош олади. Таққослаш учун, унинг Англиядаги маоши йилига 100 минг фунтни ташкил этар эди.\nМаълумот учун, Клаттенбург ўтган мавсумда Англия кубоги, УЕФА Чемпионлар лигаси ва Евро-2016 мусобақаларининг финал учрашувларини бошқариб борган. Йил якунида эса Халқаро футбол тарихи ва статистикаси (IFFHS) томонидан йилнинг энг яхши ҳаками деб топилган эди.\nАввалроқ,Марк Клаттенбург фаолиятини Хитойда давом эттириши мумкинлиги ҳақида хабарлар тарқатилган эди.


Тинч саботаж. “Coscom” ширкатига Ўзбекистонда ишлашга имкон бермаяптилар - Фарғона.Ру ахборот агентлиги\n10:29 msk, 31 Май 2020\nТинч саботаж. “Coscom” ширкатига Ўзбекистонда ишлашга имкон бермаяптилар\n20.02.2007 13:42 msk\nКатталиги жиҳатдан Ўзбекистонда учинчи уяли алоқа оператори бўлган “Coscom” мижозлари ҳали ҳам шаҳар телефонлари ёки бошқа уяли алоқа ширкатлари мижозларининг телефон рақамларига чиқиш имкониятидан маҳрумлигича қолмоқдалар. Тушунарсиз сансалорлик туфайли тўрт кундирки, фақат “Coscom” тармоғининг ичидагина қўнғироқ қилиш мумкин бўлаяпти, холос.\nЭслатиб ўтамиз, 6 февраль куни Ўзбекистон алоқа ва ахборотлаштириш агентлиги (ЎзААА) “Coscom”нинг уяли алоқа хизматини кўрсатиш бўйича лицензиясини ўн кунга тўхтатиб қўйганди. Расмий талқинган кўра, бунга 30 январь куни рўй берган техник носозлик сабаб бўлган. “Coscom” 16 февраль куни тўла ишга тушиши керак эди, чунки икки кун аввал ширкат раҳбарияти ўз жиҳозларини созлагани ҳақида билдирган, шундан кейин ЎзААА 16 февраль соат 00 дан лицензияни тиклаганди. Бироқ 20 февралга келиб ҳам ширкатнинг 300 мингдан зиёд мижозлари телефонлари шаҳар АТС ва бошқа уяли алоқа ширкатлари телефонлари билан улана олмаяптилар.\nМаълумки, шаҳар АТСнинг у ёки бу уяли алоқа операторига уланиши ҳақидаги буйруқни ЎзААА беради. Шу сабабли ҳам, афтидан, айнан шу маҳкама раҳбарларининг айби билан “Coscom” ишлай олмаяпти ва кундан-кунга ширкат кўраётган зарар миқдори ошиб бормоқда. ЎзААА раҳбариятининг “Coscom”даги техник носозлик туфайли безовта бўлган ширкат мижозлари манфаатлари йўлидаги ғамхўрлиги амалда мижозларнинг ўзи учун ҳам катта муаммолар туғдирди, “Coscom” ширкати иши учун ҳам саботажга айланди.\n“Coscom” матбуот котиби Алексей Минин юзага келган вазиятни қуйидагича изоҳлайди:\n- Ҳозирча хурсанд бўлишга арзигулик бирор-бир гап айтолмайман, биз ҳам ҳозирча ҳамма мижозлар каби кутиб ўтирибмиз. Жума кундан бери вазият мутлақо ўзгармади. ЎзААА ва “Ўзбектелеком” ҳар куни бизни тармоққа улашга ваъда бераяптилар, аммо иш шундан нарига ўтмаяпти. Бундан фақат биз эмас, давлат ҳам зиён кўраяпти, чунки “Coscom” мижозлари амалга оширган ҳар бир қўнғироқдан давлатга қарашли бу маҳкамалар тармоқларидан фойдаланганимиз учун махсус пул тўлаймиз. Нега бундай бўлаяпти – буни бизга ҳеч ким изоҳлаб бергани йўқ. (Иқтибос тугади.)\nШундай қилиб, “Coscom”ни Ўзбекистон бозоридан чиқиб кетишга ва ўз активларини арзимаган пулга сотишга мажбур қилиб, кейин уни фойдасига сотиш мақсадида ширкат ишига ЎзААА раҳбари А. Орипов (унинг ортида янада юқорироқ лавозимдаги кишилар турганлиги тахмин қилинади) тўсқинлик қилаётгани ҳақидаги тахмин кундан-кунга ўз исботини топаётгандай бўлаяпти.


“Интер” зарарни қоплаш учун қишда 5та футболчисини сотади\n26 ноябрь, 2016, 14:05\nМиланнинг “Интер” клуби яқинлашиб келаётган қишки трансфер даврида жамоанинг бир қатор футболчиларини сотиб юбориши мумкин. Бунга сабаб сифатида “нерадзуррилар”нинг УЕФА Европа лигасини гуруҳ босқичидаёқ тарк этгани ва бунинг ортидан катта зарарга кирганлиги айтилмоқда. Бу ҳақда La Gazzetta dello Sport нашри хабар берди.\nЮқоридаги манбаанинг ёзишича, Европа лигасидаги муваффақиятсизлик туфайли клуб ғазнаси 15 миллион евро зарарга кирган. Миланликлар эса ушбу етишмовчиликни бир қатор футболчиларни сотиш орқали қоплашмоқчи. Гап ҳимоячи Давиде Сантоне, ярим ҳимоячи Фелипе Мело ва ҳужумчилар Габриэль, Стеван Йоветич ҳамда Жонатан Биабианилар ҳақида бормоқда.\nЭслатиб ўтамиз, “Интер” Европа лигаси гуруҳ босқичининг 5-турида сафарда “Хапоэл” меҳмони бўлган ва 2:3 ҳисобида имкониятни бой берган эди. Бу билан “Интер” муддатидан аввал плей-офф йўлланмасидан қуруқ қолди.


Зардўзлик - Intangible Cultural Heritage of Uzbekistan\nЁзма манбаларга ва археологларнинг топилмаларига кўра зардўзлик шаҳар ҳунармандчиликнинг етакчи шакллардан биридир. ХIХ аср охири – ХХ аср бошларида Бухоро зардўзлик маркази бўлган ва ушбу ҳунар билан асосан эркаклар шуғулланишган (оиладаги аёллар уларга ёрдам беришган). Кейинчалик аёллар санъатига айланган.\nЗардўзлик санъатида зар ип (тилла ва кумуш суви юритилган), нозик сим, ипак билан кашта тикиб, бахмал, шойи, мовут, чарм ва бошқа матоларга безак-нақшлар зардўзи усулида (бигиз ёки игна орқали) буюмлар яратилган.\nАнъанавий урф-одатлар ва маросимларнинг тикланиши жараёнида зардўзлик буюмлари турли мақсадларда қўлланила бошлади. Зардўзликни чопон, тўн, дўппи, пешонабанд, белбоғ, қийиқча, нимча каби ўзбек анъанавий либослари; чимилдик, жойнамоз, тахмонпуш, зинпуш, дайри, йўлпуш ва турли халтача (чой, пул, пичоқ, муҳр учун) каби буюмлар маиший ҳаётининг ажралмас қисмига айланмоқда. Шу билан бирга, ҳозирги кунда маҳобатли шаклдаги зардўзи буюмлар – мавзули паннолар, театр пардалари ҳамда совға буюмлар, игнадонлар, кўзойнак ғилофи, упа-элик сумкачаларини ушбу санъат турига хос бўлган усулларда безатиш кенг ривожланди. Зардўзи усулида тикиш мураккаб, кўп босқичли жараённи ўз ичига олади – зардўзи, заминдўзи, гулдўзи, беришимдўзи, пулакчадўзи. Ушбу касбда қўлланиладиган ўсимлик ва ҳандаса нақшлари орасида энг гўзаллари деб давкур, дарҳам, донача, бодомий, бутадор ва б. ҳисобланади.\nБухоро, Андижон, Наманган, Фарғона, Тошкент, Самарқанд, Ургут, Қарши, Жиззах шаҳарлари, Сурхондарё вилояти замонавий зардўзлик санъатининг марказларидир.\nБахшилло Жумаев (Бухоро) энг тажрибали ва етук уста-зардўз ҳисобланади. Намояндалар орасида Д.Тошева, М.Хабибова, В.Саъдуллаева (Бухоро), М.Фахриева (Самарқанд), С.Саримсоқова (Жиззах) ва б. элга машҳур.


Пенсияларни етказиб беришда нақд пул билан боғлиқ узилишлар бўлмайдими?\n12:20 / 10.07.2017\nПрезидентнинг 2017 йил 13 мартдаги «Пенсия ва нафақаларни тўлаш механизмини янада такомиллаштириш чора-тадбирлари тўғрисида»ги қарорига мувофиқ, Халқ банки мамлакатда пенсия ва нафақаларни тўлаш бўйича ягона ваколатли банкка айланди. Кексаларга қулай хизматлар кўрсатиш, албатта қўшимча масъулият юклайди. Хўш, бунинг учун Халқ банкининг имкониятлари етарлими?\nАкциядорлик тижорат Халқ банки “Пул муомаласи ва касса операциялари” департаменти директори ўринбосари Нодирбек Қодиров шу ва шу каби қатор саволларга жавоб берди.\n— Президент тасдиқлаган Қарорга мувофиқ шу кунгача Халқ банки томонидан пенсия маблағларини тўлаш бўйича қандай ишлар амалга оширилди?\n— Қарорга мувофиқ, дастлаб жорий йилнинг 1 апрелидан Қорақалпоғистон республикаси, вилоятларнинг 13 та шаҳри ва пойтахт Тошкентнинг 6 та туманидаги барча маҳалла фуқаролар йиғинида Халқ банки томонидан пенсионерларга пенсия тўловлари тарқатила бошлаган эди. Бу борадаги ишларни кенгайтириб, шу йилнинг 1 майидан бошлаб 39 та туманида пенсия тўловлари тўлаб берилди. 1 июлдан бошлаб эса республиканинг барча туман ва шаҳарларида пенсия маблағларини Халқ банкининг 2 мингта сайёр кассалари орқали тўлаб берилиши жорий қилинди.\n— Агарда белгиланган вақтда пенсияни олишга улгура олмаган кексалар нима қилиши керак? Улар ўз пулларини бошқа кунларда қандай тартибда олиши мумкин бўлади?\n— Эндиликда пенсионерлар ҳар ойлик пенсия маблағларини маҳаллий ҳокимлар, Халқ банки ва Пенсия жамғармаси томонидан тасдиқланган жадвалга мувофиқ посёлка, қишлоқ, овул ва маҳаллалардаги фуқаролар йиғинларида жойлашган кассалардан олади. Қарор талабларидан келиб чиқиб, Халқ банки филиалларидан махсус кассаларга нақд пулларни ўз вақтида ва узлуксиз етказиб бериш учун 600 га яқин «Дамас» русумли автомашиналари билан таъминланди. Шунингдек, пенсия пули уйига олиб бориб бериладиган шахслар рўйхати ҳам тузиб чиқилди. Ўз вақтда пенсия пулини олишга улгура олмаган кексаларни уйларига олиб бориб бериш тартиби жорий этилди. Пенсия ва нафақаларни тўлаб бериш учун ташкил қилинган махсус кассаларнинг жойлашувида қандайдир ўзгаришлар юзага келса, пенсионер ва нафақахўрлар банк, шунингдек, қишлоқ, овул ва маҳалла фуқаролар йиғинлари томонидан хабардор этилиши белгилаб қўйилди. Молия вазирлиги ҳузуридаги Бюджетдан ташқари пенсия жамғармаси томонидан Халқ банки билан биргаликда пенсия ва нафақалар тўланишини онлайн режимда СМС-хабардор этиш тизимини амалга татбиқ этдик.\n— Шу ўринда касб-ҳунар коллежларини тамомлаган 4 мингга яқин ўғил-қизлар кассир ва бухгалтер назоратчи лавозимларига ишга олиниб, уларнинг бандлиги таъминланганини алоҳида таъкидлаш жоиз.\n– Пенсия маблағларини нақд пулда ўз вақтида тўлаб берилиши юзасидан Марказий банк билан ҳамкорликда барча зарурий чоралар кўрилмоқда. Халқ банки келгусида бу борада юзага келадиган барча муаммоларни тўлиқ бартараф этган ҳолда ишончли тизим асосида фаолият юритишда давом этади.\nШу ўринда фуқаролар учун яна бир қулайлик: Пенсия маблағларини тарқатилиши жараёнида пайдо бўладиган муаммо ва шикоятларни ўз вақтида бартараф этиш мақсадида «1106» қисқа рақамли «ишонч телефони» ташкил этилди. Фуқаролар унга қўнғироқ қилиб, ўзларини қизиқтирган саволларга жавоб олиши, ўз шикоят ва таклифлари юзасидан мурожаат қилишлари мумкин.


18.01.22 10:10\tmsk\nДариға Назарбоева. Zakon.kz сайти фотосурати\nҚозоғистон парламенти мажлиси депутати Дариға Назарбоева маошсиз таътилга чиқди, деб ёзади Zakon.kz мамлакат собиқ президенти қизининг матбуот котибига таяниб.\n«Дариға Назарбоева коронавирус инфекциясидан кейинги реабилитация муносабати билан январь ойи охиригача ҳақ тўланмайдиган таътилда бўлади», — деди 17 январь куни номи ошкор этилмаган матбуот котиби.\nБундан олдин, 12 январь куни парламент Назарбоеванинг касаллик таътилида экани, унинг ёрдамчиси Жанна Эрмекова эса биринчи президентнинг қизи коронавирусга чалингани ва Олмаотадаги уйида экани, шу сабаб у парламент йиғилишларига қатнашмагани ҳақида маълум қилганди.\nДариға Назарбоева 2021 йил январидан буён парламентнинг Иқтисодий ислоҳотлар ва минтақавий ривожланиш қўмитаси аъзоси ҳисобланади. У Нурсултон Назарбоев жамғармасини ҳам бошқаради.\nҚозоғистон собиқ президенти Нурсултон Назарбоев ва унинг оиласи мамлакатда «газли» норозилик намойишлари бошланганидан бери омма олдига чиқмади ва уларнинг қаердалиги ҳозиргача номаълум. Назарбоевнинг кенжа қизи Алия 13 январь куни Facebook ва Instagramда пост ёзиб, январь воқеалари чоғида ҳалок бўлганларнинг оила аъзоларига ҳамдардлик билдирди ва отасини қўллаб қувватлаганларга миннатдорчилик билдирди. Аммо орадан бир неча соат ўтгач, у ижтимоий тармоқлардаги аккаунтларини ёпди. Бу фойдаланувчилар геолокация орқали унинг Бирлашган Араб Амирликларида эканини аниқлаганларидан сўнг содир бўлди. Назарбоевнинг укаси Болат ҳам БААда эканлиги тахмин қилинмоқда. У 6 январь куни Қозоғистонни тарк этган ва шу куни Бишкек орқали Дубайга учган.\nСўнгги кунларда Назарбоевнинг кўплаб давлат тузилмалари ва бизнес компанияларида муҳим лавозимларни эгаллаган қариндошлари аста-секин ўз ўринларини бўшатмоқдалар. 17 январь куни собиқ президентнинг куёви Тимур Кулибоев «Атамекен» миллий тадбиркорлар палатаси (МТП) президиуми раиси лавозимини тарк этди. Шу куни Назарбоевнинг жияни Самат Абиш Миллий хавфсизлик қўмитаси раҳбарининг биринчи ўринбосари лавозимидан озод этилгани маълум бўлди. Аввалроқ, 15 январь куни Назарбоевнинг яна икки куёви, «КазТрансОйл» АЖ бошқаруви раиси лавозимида ишлаган Димаш Дўсанов ва «КазТрансГаз НК» АЖ бошқаруви раиси Қайрат Шарипбоев ўз лавозимларидан айрилган эди. Иккинчиси Дариға Назарбоеванинг турмуш ўртоғи.\nБугун Дариға Назарбоеванинг ўғли Алжан Имашев «КТЖ – Грузовые перевозки» компанияси бош директори ўринбосари лавозимидан озод этилди. Алжаннинг синглиси Аида Имашева Назарбоеванинг ўғли Нурали Алиевнинг рафиқаси, отаси Берик Имашев эса Қозоғистон Марказий сайлов комиссиясининг раиси ҳисобланади.\nШу билан бирга, New Reporter нашри ўтган ҳафта давомида Қозоғистоннинг бирорта телеканали хабарларда Нурсултон Назарбоев номини тилга олинмаганига эътибор қаратди.


Маданий дам – меҳнатга ҳамдам – Сурхон тонги\nБош саҳифа / Жамият / Маданий дам – меҳнатга ҳамдам\nДекабр 21, 2018\tЖамият Изоҳ қолдириш 852 Кўрилди\nАзиз муштарийлар! Газетамиз саҳифалари орқали йил давомида янгиликлар, сиёсий хабарлар, шеърлар, танқидий ва таҳлилий материалларни эътиборингизга ҳавола қилиб келмоқдамиз. Кимдир ақлий, кимдир жисмоний меҳнат билан шуғулланади. Ҳам жисмонан, ҳам руҳан толиққан кишилар учун маданий ҳордиқ чиқариш ҳам фойдадан ҳоли бўлмайди. Шу мақсадда бугун эътиборингизга дам олиш саҳифасини туҳфа этмоқдамиз. Жаҳон хазинасининг ноёб дурдоналаридан олинган таржималар, ҳикматли сўзлар, теран фикрларга мурожаат қилган ҳолда сиз муштарий-ларга илинганимиздан бебаҳра қолмайсиз, деган умиддамиз!\nҚандай қилиб романимни чоп эттирдим\nШундан сўнг, қўлёзмамни ноширга олиб бордим. “Мен сизга..” дейишга улгурмасимданоқ, “Биз фақат таржима романларни босамиз”, деган жавобни олдим.\nКўз очиб юмгунча жаноб Марк О Брайннинг таржимаи ҳолини ҳам ижод қилиб ташладим. “У оиласида энг кенжа фарзанд бўлиб, ундан ташқари яна ўн саккизта фарзанд бор эди. Филадельфияда фермер бўлган отаси ўғлининг пастор бўлишини истарди, лекин қувлиги билан бошқалардан ажралиб турувчи кичик Марк теология профессорининг думбасига игна санчганлиги сабабли ўн тўрт ёшидаёқ мактабдан қувилади (қисқаси, кўпгина таниқли Америка ёзувчиларининг типик ҳаёти). Балиқ тутиш, контрабанда билан шуғулланган, бир муддат олтин қидирувчилик қилган (ҳаммаси сизга маълум нарсалар). Ниҳоят қирқ ёшида “Келинг, ўпишайлик” номли биринчи ҳикоясини журналга жўнатган. Унинг тили ва услуби шунчалик хароб эди-ки, унда…”\nҲаммасидан ҳам кўра бир нарса менинг кўнглимни кўтаради. Бир кун келиб одамлар Америка адабиёти тарихини ўрганишаётганда турк романларини ҳам ўқишларига тўғри келади. Ўшанда менинг ҳам дилдаги орзуйим ушалиб, Марк О Брайн номи билан Америка адабиётидан жой оламан.\nТелевизорда чиққан неварасига қараб, “ҳаҳ, ўзимнинг булбуловоз болажоним-а, қўшиғинг ўйнатадия” деб ўйнайверди момо!\nАтрофдагилар на “Бу интервью беряпти” дейишди, на “Сизнинг қулоғингиз уч йилдан бери эшитмайди-ку” дейишди. Момо қўлларини кўтариб-кўтариб ўйнайверди.\nУ кўчада сўрашиш учун қўл чўзган гўрковнинг қадоқ қўлларига қараб, бош ирғаганча ўтиб кетди.\nБироз вақтдан сўнг фирмаси ёнғин ичида қолганини эшитиб юрагини бир чангаллади-ю, қайтиб ўрнидан турмади… Пешин пайти ўша қадоқ қўллар унинг янги “уйи” учун кетмон урди.\n“Ҳар йили бизнесимдан тушган фойданинг маълум бир қисмини меҳрибонлик уйларига, кам таъминланган оилаларга хайрия қиламан!\nМен учун одамийлик, меҳр-оқибат тушунчалари ҳар қандай нарсадан афзал!”\nУ шундай деб интервью берди-ю, қабулхонада икки соатдан бери бетоб фарзандини қучоқлаб, илинж билан мадад кутиб ўтирган аёлга вақти йўқлигини айтиб чиқиб кетди.\n— Мен катта бўлсам шифокор бўларканман. Ойим билан дадам доим шунақа дейишади. Сен катта бўлсанг ким бўласан?\n– Менми? Мен яхши ойи бўламан!\n– Яхши ойи қанақа бўлади?\n– Яхши ойи… қўғирчоқларимга кийим тикаман, деб пардани қирққанимда урмайдиган, эртак ўқиб беринг, деганимда, ҳар куни “дадангга бор, мен эртага ўқиб бераман” демайдиган, деворга расм чизганда “Қўлгинанг синиб кетсин” демайдиган бўлади…\nБолалигимда маҳалладош дўстим билан қоғоздан самолёт ясаб учирардик! Самолётим баланд учгани боис қўшни қиз доим мен билан ўйнарди.\nЙиллар ўтди, улғайдик. Ҳозир мен деҳқон, дўстим учувчи. Ҳар куни дунёнинг турли томонларига баландлардан учади. Қўшни қиз ҳозир у билан бирга.\n– Бир куни қайтишингизни билардим!\nАёлнинг синиқ табассумини ўзгача тушунди у:\n– Кутганинг учун раҳмат сенга… севгилим! – охирги сўзни бироз ўйланиб ва қийналиб айтди у!\n– Ким экан, азизам?! – ичкаридан қувноқ овоз эшитилди.\n– Тиланчи, – жавоб берди синиқ табассумли аёл.\nУ бу қизни танимасди. Шунчаки табассуми ёқарди унинг. Ҳар куни эрта тонгда шоҳбекат томон юраркан, бу гўзал табассум соҳибасига бир нигоҳ ташламай ўтмасди.\nКунлари фараҳбаш эди. Қайтаётганида ҳам ўзига қадрдон ойнани узоқдан мўлжалга оларди. Яна фусункор табассум… Қанчалар бахт!\nБир куни ва ниҳоят, у қатъийлашди. Муюлишдан гул сотиб олди-да, ўша қадрдон дераза томон дадил юрди. Ўша гўзал табассум. Гулларни узатар экан….\n– Узр, қизим туғма ногирон, – ёш тўла кўзлари билан табассум қилди она. – Унинг қўллари йўқ.\nГулларни муштипарга тутқазса бўларди, қимматга олгани миясида ярқ этди.\nДонолик ёшу қарига бирдек ярашади. Донишмандликни излашда ёшнинг аҳамияти йўқ. Ахир, кўнгилни соғлом тутишнинг эрта-кечи бўлмайди-ку! ҳаётни ўрганиш, фалсафани англашнинг вақти ҳали етиб келмади ёки ўтиб кетди, дейиш бахтиёрликни бой бериш ё уни кечиктириш билан баробар.\nШу сабабли, ёшу қари донишмандликни изламоғи даркор. Ёш бўла туриб ҳам доно бўлиш мумкин. Биз шууримизга бахтиёрлик олиб келадиган иш билан машғул бўлиб, хотиржамликка эришамиз.\nЎлим биз ўйлаганчалик қўрқинчли эмас. Ундан устун келишнинг ягона йўли – мангу ҳаётга кетишдан олдин умрбоқийликни қўлга киритишдир.\nДонишманд одам ҳаётини қадрлайди ва унинг поёнига етишидан у қадар ҳам изтиробга тушмайди. Одамлар мўл-кўл овқатдан кўра, оз бўлса ҳам мазали таомни афзал кўрганлари каби, донишманд одам ҳам узоқ эмас, маъноли ҳамда хушвақт умр кечиришни маъқул кўради.\nШуни эсдан чиқармаслигимиз керакки, келажак тамомила бизнинг ихтиёримизда эмас. Унинг келишига қатъий ишониш ёки келмаслигидан ташвишланиб, умидсизлик гирдобига ғарқ бўлишимиз ярамайди.\nУнутмайликки, кучли хоҳиш кўп ҳолларда чексиз нафратга сабаб бўлади. Қаноат эса хотиржамлик ва бахтиёрликнинг калитидир. Хоҳишларимизнинг баъзилари табиий. Баъзилари эса асоссиз. Табиий хоҳишларимизнинг ҳам маълум қисмигина зарур. Қолганларига эҳтиёж йўқ. Бунинг фаҳмига етиб, уларни ажрата оладиган киши улардан танасини соғлом тутиш ва тафаккурини бойитишда фойдаланади. Бу аснони ҳаётнинг мазмуни ва умрнинг хайрли давоми деб билади. Биз доимо кўнглимиз ва танамизнинг эҳтиёжини босадиган нарсаларни қидирамиз. Азобланганимиздагина, ҳузур-ҳаловатни истаймиз. Шу сабабли ҳам ҳузурни ҳаётнинг энг муҳим палласи деб биламиз. У бизнинг энг олий истагимиз бўлиб, ҳар қандай танловнинг, шу билан бирга, нафратнинг асосидир. Ҳузур ҳар қандай нарсага баҳо беришда бош ҳакамдир. Афсуски, ҳузур-ҳаловат ҳамиша ҳам ҳақ бўлавермайди. Аммо, дунёдаги энг улуғ ҳузур-ҳаловат қаноатли бўлишдир.\nНон ва сув оч қорин ва қақраб кетган лаблар учунгина ҳаловатлидир. Эҳтиёжларини меъёрида ушлаб турган киши ортиқча муаммоларга дуч келмайди.\nҲузур-ҳаловат – бу танадан оғриқни даф қилиш ва кўнгил безовталигидан халос бўлишдир. У шоҳона таомлар тортилган тўкин дастурхон эмаслигини ёдимиздан чиқармайлик.\nҲузур-ҳаловат кўнгилни бесаранжом қилаётган ўй-хаёллардан халос этгувчи, бизни улардан ҳимоя қилгувчи ҳамда олдимиздаги тўсиқларга асосли илож топгувчи идрокдир. Шу сабабли ҳам фазилатлар орасида энг яхшиси мулоҳазакорликдир. Идрок, ифтихор ҳамда адолат фаровон ҳаётнинг ажралмас бўлагидир.\nМана шу фикрларга суянган одам ўлим қўрқувидан батамом халосдир. Бундай одам яхши нарсаларга ва эзгуликка қанчалик тез эришиш мумкинлигини билади ва бунга осон эришади. Шунингдек, иблис кучининг меъёрлари ҳам унга маълум ва у бундан унчалик ҳам хавотирга тушмайди. Баъзилар учун қочиб-қутулиб бўлмайдиган, ҳукмдор ҳисобланган тақдирни у менсимайди. Сабаби, ҳаётдаги воқеликларнинг аксарияти эҳтиёж, қолганлари тасодиф ва яна бир қисми ўзимиз боис рўй беришидан у яхши хабардор. У эҳтиёжни, масъулиятни емирадиган куч ҳамда уни ўткинчи деб билгани сабаб, унга бўйсунмайди. У нодонларча завқу шавққа буркангандан кўра, доно бўлиб, фақир ҳолда ҳаёт кечиришни маъқул кўради.\nСен менинг айтганларимни ёдингда тут. Ўзинг ва сенга ўхшаганлар билан биргаликда, буларга амал қил. Шунда ҳеч қачон: на ўнгингда, на уйқунгда ҳеч нарса сени безовта қилмайди.\nОлдинги Мард ўғлонларни Ватан унутмайди\nКейинги Тўгаракларнинг бола ҳаётидаги аҳамияти


ОАВ: Номаълум кимсалар Бруклинда полицияга қарата ўт очишди ва воқеа жойидан яширинишди\n12:43 / 20.07.2016\nНомаълум кимса Нью-Йоркнинг Бруклин туманида полицияга қарата ўт очди. Бу ҳақда ABC телекомпанияси хабар бермоқда.\nМаълумотларга кўра, воқеа маҳаллий вақт билан 23:00 да (Тошкент вақти билан 08:00) рўй берган. Жиноятчилар қора тонировка қилинган автомобилларда келиб, кўчада патруллик қилиб юрган полицияга қарата ўт очган ва воқеа жойидан яширинган. ABC хабарига кўра, бунинг оқибатида ҳеч ким жабрланмаган.\nКейинроқ воқеа жойидан бир неча квартал узоқликда автомобилни аниқлашган. Айрим маълумотларга кўра, отишма вақтида автомобиль салонида тўрт нафар қора танли эркак бўлган. Улардан ҳеч бири қўлга олинмаган.


Давлат органлари ва фуқаролар ўртасидаги муносабатларни тартибга солишда янги даврни бошлаб берган мазкур ҳужжат асосида жойларда Халқ қабулхоналари ташкил қилингани мурожаатлар билан ишлашда сифат ва самарадорликни сезиларли даражада оширмоқда. Жамият ҳаётининг барча жабҳасида қонун устуворлигини кафолатлашга ижобий таъсир кўрсатаяпти. Айниқса, сайёр қабул кўринишидаги учрашув ва мулоқотларнинг йўлга қўйилгани энг чекка, олис ҳудудлардаги фуқароларни ташвишга солаётган муаммо ва масалаларга ечим топишда раҳбар ҳамда мансабдор шахсларни -чуқур масъулият билан ёндашишга ундаётир. Табиийки, бунга мутаносиб равишда одамларнинг давлатга, эртанги кунига ишончи ортаётир.\nНавоий вилоятининг Кармана туманида ўтказилган сайёр қабулда вилоят маркази ва Хатирчи тумани аҳолиси ҳам иштирок этди. Улар томонидан Ўзбекистон Республикаси Президенти виртуал қабулхонасига юборилган мурожаатлар атрофлича ўрганилди. Бунинг учун ўттизга яқин вазирлик ва идоралар мутасаддилари жалб қилинди.\nЭътироф этиш керакки, шу кунги сайёр қабулда 55 нафар фуқаро ўзини кўпдан буён ташвишга солаётган муаммолар қонуний ечимини топганидан рози бўлиб, уйига мамнун ҳолда қайтди.\n— Тураржойимиз яқинида ўрнатилган газ тақсимлаш қурилмаси бирмунча ноқулайлик туғдириши билан бирга, ҳаёт учун хавфли эди, — дейди Кармана туманидаги Бешкент маҳалласида истиқомат қилувчи Роҳила Раббимова. — Уни бошқа жойга кўчириш ҳақидаги мурожаатларимиз тегишли корхона томонидан турли баҳоналар билан пайсалга солиб келинарди. Бугунги сайёр қабул туфайли ана шу ташвишимиз арийдиган бўлди.\nЗарафшон шаҳри, Учқудуқ ва Томди туманлари фуқаролари учун ташкиллаштирилган сайёр қабулда 86 мурожаатнинг салкам 60 таси жойида ҳал қилинди, қолганлари бўйича аниқ муддатли чоралар белгиланди. Икки нафар фуқарога эса ариза ва шикояти қонун талабларига зидлиги юзасидан тушунтириш берилди.\n— Ичимлик суви таъминоти — бизнинг энг оғриқли масаламиз, — дейди Мурунтов қўрғони, 3-даҳа, 90-уйда яшовчи Айгерим Бекбауова. — Сайёр қабулда бу борадаги мурожаатимиз қаноатлантирилиб, ҳозирча сувни жадвал асосида транспорт ёрдамида етказиб бериш, келгусида доимий таъминотни йўлга қўйиш белгиланди. Албатта, бундай муносабат кўнглимизни тоғдек кўтарди.\nНавбаҳорнинг Бешработ қўрғонида уюштирилган сайёр қабул ҳам мазкур ҳудуддан ташқари, Қизилтепа, Нурота ва Конимех туманларидан мурожаат қилган юзга яқин инсонларнинг ҳаётида қайсидир даражада ғоят аҳамиятли воқеалардан бири бўлди, десак, янглишмаймиз. Жумладан, 17 нафар фуқаронинг тадбиркорликни йўлга қўйиш, 16 нафар фуқаронинг ўз саломатлигини тиклаш борасида ёрдам сўраб қилган мурожаатлари юзасидан зарур чоралар кўрилди.\n— Қорамол сотиб олиш учун Халқ банки туман бўлимига кредит сўраб қилган мурожаатим ҳамон жавобсиз қолаётганидан, қуруқ ваъдалардан чарчаган эдим, — дейди Нурота туманидаги “Гулпанжа” масъулияти чекланган жамияти раҳбари Акбар Охунов. — Сайёр қабул чоғида мурожаатимни ўрганиш асносида чорвачиликни ривожлантиришим учун молиявий кўмак беришни тегишли раҳбарлар ўз зиммасига олди. Бундан беҳад хурсандман.\nШундай қилиб, Ўзбекистон Республикаси Президенти девонининг Фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати ходимлари ҳамда қатор вазирлик, суд-ҳуқуқ органлари вакиллари икки кун мобайнида, Тошкент — Навоий оралиғидаги масофани ҳисобга олмаганда, салкам 600 километрлик йўл босиб, 300 га яқин фуқаролар билан юзма-юз мулоқот олиб борди. Бундан ташқари, бетоблиги туфайли сайёр қабулга кела олмаганлар хонадонига ташриф буюришиб, уларнинг мурожаатлари бўйича амалий ёрдам кўрсатилди.\n— Албатта, Ўзбекистон Республикаси Президенти виртуал қабулхонаси ҳамда Халқ қабулхоналарига келиб тушаётган жисмоний ва юридик шахслар мурожаатларининг ҳаммасини ҳам жўяли ва қонун талабларига мос келади, деб бўлмайди, — дейди Нурота туманидаги Халқ қабулхонаси мудири Шермат Асадов. — Фуқароларимизнинг ҳуқуқий билим ва мурожаат этиш маданиятини юксалтириш, малакали ҳуқуқшунослар, айниқса, адвокатура идоралари хизматларидан кенг фойдаланишлари учун шароит яратиш борасида ҳали қилиниши керак бўлган ишлар кўплиги яққол сезилмоқда. Шу боис аҳоли кенг қатлами ўртасида ҳуқуқий тарғиботни кучайтириш айни заруратдир.\nБу вазифаларнинг амалга оширилиши, мурожаатлар асосида ижтимоий-иқтисодий соҳаларда дуч келинаётган камчилик ва муаммоларга узил-кесил чек қўйилиши, бошқача айтганда, одамларнинг оғирини енгил қилиш “Инсон манфаатлари ҳамма нарсадан -устун” деган олижаноб ғоянинг ҳаётбахшлигини таъминлайди.\nМазкур рукндаги бошқа мақолалар: « Фарзанд — оила қувончи\tОрзулар рўёбга чиққан кун »


Ҳаром амаллар: Фарзандларга адолат қилмаслик\nBy Камолиддин Иноятуллоҳ on 04/05/2019 МАҚОЛАЛАР ҲАРОМ АМАЛЛАР\nФарзандларининг баъзисига совға-салом бериб, бошқаларига бермайдиган, уларни ажратадиган ота-оналар ҳам бор. Шубҳасиз, бундай қилиш ҳаромдир. Аммо фарзандларидан бирортаси муҳтож бўлса, масалан, касаллик, қарз, иш топа олмаслик, оиласининг катталиги ёки талабалиги туфайли эҳтиёжманд бўлса ёхуд унга бирор хайрли амали, дейлик, Қуръонни ёд олгани учун мукофот тарзида қўшимча нарса берса, бунинг зарари йўк. Лекин бошқа фарзанди шундай ҳолатга тушгудай бўлса, унга ҳам берган бўлардим, деб ният қилиши лозим. Аллоҳ таоло Қуръони каримда айтади: “Адолат қилингиз! Шу тақвога яқинроқдир. Аллоҳдан қўрқингиз”(Моида, 8).\nПайғамбар (саллаллоҳу алайҳи ва саллам)нинг қуйидаги ҳадислари эса фарзандларга ҳадя улашишда адолатли бўлиш вожиблигини кўрсатувчи хос далилдир. Нўъмон ибн Башир (разияллоҳу анҳу) айтади: “Отам мени Пайғамбар (саллаллоҳу алайҳи ва саллам)нинг ҳузурларига олиб борди ва: “Мен шу ўғлимга бир ғулом (қул) ҳадя қилдим”, деди. Пайғамбар (саллаллоҳу алайҳи ва саллам): “Барча фарзандларингга шундай ҳадя бердингми?” деб сўрадилар. Отам: “Йўқ”, деди. Шунда Пайғамбар (саллаллоҳу алайҳи ва саллам): “Уни қайтариб ол!” деб буюрдилар” (Бухорий ривояти).\nБошқа бир ҳадисларида: “Аллоҳдан қўрқинглар, фарзандларингиз ўртасида адолат қилинглар!” деганлар. Нўъмон ибн Башир (разияллоҳу анҳу) айтади: “Шундан кейин отам ҳадясини қайтариб олди”. Имом Муслимнинг ривоятида эса, Пайғамбар (саллаллоҳу алайҳи ва саллам): “Ундай бўлса, бунга мени гувоҳ қилма, чунки мен адолатсизликка гувоҳ бўлмайман”, деганлар.\nФарзандларга ҳадя улашишда адолат қилмаслик улар ўртасида ғайирлик ва адоватни келтириб чиқаради. Шундай оталар борки, амакиларига ўхшайдиган ўғлига ҳадя бериб, тоғаларига ўхшайдиган ўғлига бермайди. Ёки бир хотинидан бўлган болаларига бериб, бошқа хотинидан бўлганларига бермайди. Биринчисининг болаларини яхши мактабларда ўқитади, иккинчисиникини бундай қилмайди. Келажакда бу амали ўзига қайтади, чунки яхшилик кўрмаган фарзанд кўпинча яхшилик ҳам қилмайди. Пайғамбар (саллаллоҳу алайҳи ва саллам) ҳадя беришда болаларини ажратган кишига: “Фарзандларинг сенга баробар яхшилик қилишларини (хизматингда бўлишларини) хоҳламайсанми?” деганлар (Имом Аҳмад ривояти).\nAvvalgi maqolaАёл кишининг ишлаши учун шаръий талаблар\nKeyingi maqola Убудият рисоласи (2): Ибодатнинг маъноси


Хорижда олинган илмий даража ва унвонлар қандай тан олинади?\nХорижий давлатларда илмий даража ва унвонлар олганлик тўғрисидаги ҳужжатларни тан олиш Вазирлар Маҳкамаси ҳузуридаги Олий аттестация комиссияси томонидан амалга оширилади. Бу борада тегишли низомлар лойиҳалари муҳокамага қўйилди.\nҲукумат қарори (620-сон, 24.07.2019 й.) билан Хорижий давлатларда таълим олганлик тўғрисидаги ҳужжатларни тан олиш тартиби ҳақидаги низом тасдиқланди\nВазирлар Маҳкамасининг 360-сонли қарори билан талабалар ўқишини кўчириш тартибига ҳам ўзгариш киритилди. Хусусан, халқаро тан олинган ташкилотларнинг ОТМлар рейтингида биринчи 1000 талик рўйхатидан жой олган Россия Федерацияси ОТМларида таълим олаётган талабаларнинг аризаларига\nЎқитувчиларнинг маоши жуда паст экани ҳам муҳим омил.\nаккредитациядан ўтган хорижий олий таълим муассасалари 2023 йилга қадар солиқ имтиёзлари берилди. Бу Ўзбекистон Республикаси Президентининг «Ўзбекистон Республикасининг ... параметрлари тўғрисида»ги қарорида белгиланган. Қарорга кўра, хорижий олий таълим муассасалари ўзларининг Ўзбекистонда амалга ошираётган ...


Қишлоқ томорқа боғида иссиқхона – Tadbirkor-Fermer\nҚишлоқ томорқа боғида иссиқхона\nБу иссиқхона кичикроқ кўринишдаги оилавий тадбиркорликка асосланган.\nБунда: иссиқхона шимол ва жанубга ёки шарқ ва ғарбига қаратилган бўлиб чўзилгандир.\nИссиқхонанинг орқа ва ён томонлари конверт шаклида бўлиб, пахса деворларини қуришда тупроқлари иссиқхона ичкарисидан олинади.\nШунда, чуқурлик 0,5 м га тушади, чуқурлик ер сатхидан қанча чуқур бўлса, иссиқхона шунча иссиқроқ бўлади. Ва кўтарилган деворлари 2-2,5 м ни ташкил қилади. Олд томони ер сатхидан 25-30 см пахса ёки хом ғишт блоклари билан кўтарилиб, ойнаванд тераска шаклида икки қават (қаватлар оралиғи 10-15 см) қилиб, полиэтилен плёнка билан қопланади. Бу оралиқ бўшлиқда мўьтадил ҳаво иқлими бўлиши керак.\nИссиқҳонанинг тепа қисмига икки қаватли қалин қалин плёнка тортилади.Шунда қуёш нурлари иссиқҳонанинг барча жойларига бир хил тушади.\nИссиқхона ўлчамлари ер шароитига қараб, энига 7 м, бўйига эса, бу ҳам ер шароитига қаарб, хоҳлаганча узунлик танлашлари мумкин.\nЭнига 6-7 м деб белгилашга сабаб, охирги пайтларда қиш фаслида қор кўп миқдорда ёғмоқда, ҳаттоки бир марта бошланиб ёққан қорни уч марталаб курашга тўғри келмоқда. Шунинг учун иссиқхона энини кўп ҳам узун қилмаслик лозим, чунки қор парчалари жудаям епишқоқ бўлиб, совуқда музлаб узоқ сақланиши мумкин. Натижада ёққан қорни кўтара олмайди.\nИссиқхонанинг икки ён томонидан девор билан кўтарилган ер устки баландлик 1,0 м дир, чуқурлиги 0,5 м ва тепа қисми 1,0 м бўлганда жами 2,5 м ни ташкил қилади.\nБаъзилар иссиқхонада «Термос » усулидан фойдаланиб, плёнка остида яна иссиқхона таўкил қилишиб, кўчатларни етиштириб совуқдан асрайдилар.\nЁн томон деворларидан 30х30 см ўлчамда иккитадан тешик қўйилади,бу тешиклар ҳаво исиб кетган пайтларда очилади, совуқ пайтда ёпилади.\nБаъзи кишилар чуқурликни 1,5-2,0 м га тушириб иситилмайдиган иссиқхона йўналиши шимолдан- жанубга қаратилган бўлиб, қуёш нурининг иссиқлигидан фойдаланадилар. Шунингдек, ён томон деворлари ва орқа томон деворининг орқа бети ҳам тепагача тупроқ билан тўллдирилади. Аммо биз юқорида айтилган иссиқхонани иситиш мақсадида кўмак сифатида оддийгина тунука печкаларига узунроқ трубалар улаб, тугун чиқадиган кўригини ён томон ёки орқа томон деворларидан чиқариб юбориб фойдаланилади. (Тугун кўриги баланд бўлиши шарт).\nБунда: техникаларга мой алмаштириш устахоналарида ишлатиб кераксиз ҳолатга келтирилган «отработка автол» идан фойдаланиб печка қурилади.\nПечкани ёқиш: озгина ўтин ва кўмирдан фойдаланиб, унинг устига кераксиз бўлган қалин симтемир (тахминан 20-30 см лик) қўйилади ва печка ёқилади. Ўтинлар ёниб симтемирни қиздириб, чўғга айлантиради. Бу чўғли симтемир тепасидан 40-50 см лик кичкина тешикли мис трубка орқали отроботка автолидан томчи ҳолида томизилади. Шунда, давомли равишда печкамиз гуриллаб овоз чиқариб ёнаверади. Бу хўрхўрак печка бўлади. Бир суткада 2,5 литр отроботка автоли сарф бўлади, шунда печкамиз ўчмасдан суткалаб иссиқхонага иссиқлик таратади. Ёки бошқа усуллар ҳам бор.\nИссиқхона ичкарисидан кўтарилган ваешда, экилган помидор ва бодрингларни тепага кўтариб осиш мумкин ҳамда шу кўтарилган ваешдан нарвон сифатида фойдаланиб, иссиқхона тепа қисмини икки қаватли қалин полиэтилен плёнка билан ёпишда ва очиб олишда қўлланилади. Бу усул айниқса, ток (узум) ни иссиқхонада етиштирганда қўл кемоқда.\n1т ҳосил олиш учун 2т озуқа бериш керак. Озуқа бу минерал ўғит эмас, балки бу гўнг (пори), жижа ва бегона тупроқ билан аралаштириш керакдир.\nПомидор ва бодрингларда «понг» касаллиги бўлади, бу дегани баргларига сариқ доғ тушади. Уни йўқотиш учун 10 литр сувга,10 гр. мойли сутдан солиб аралаштириб, баргларнинг фақат устки томонига сепилади ҳамда вет.аптекадан керакли химикатлар олиб сепилади.\nВа яна шунингдек, «Гуми-гель» дори препаратини олиш шартдир, у сузмага ўхшайди, лекин ранги қора. Уни сувда эритиб кўчатларга сепилади, у бўй ўстиради ва натижаси яхши бўлади.


Болакай бир ўзи машинада 120 километр «сайр» қилди (видео)\nБолакай бир ўзи машинада 120 километр...\n17.03.2018 22:10 0 1553\n«Американинг Миссисипи штатидаги Нью-Огаста шаҳрида 12 яшар бола онасининг автомобилида бир ўзи 120 километр йўл босган», — деб ёзмоқда «Lenta.ru» нашри «WWLP» хабарига асосланиб.\nМобил (Алабама штати) округида ота-онаси билан аразлашиб қолгач ўсмир машина калитини берухсат олиб, автоуловни миниб кетади. Штат чегарасини ортда қолдириб, қўшни штатга ўтади ва Нью-Огаста шаҳридаги ёнилғи қуйиш шохобчасида бўшаб қолган бензобакни тўлдириш учун тўхтайди.\nПолиция ходимлари болакайнинг уйидан бунчалик узоққа кетиб қолгани ва шу билан бирга машинага зиён етказмаганига ҳайрон бўлишди. «У 12 ёшида Мобилдан бу ергача келолганидан ҳайратга тушдим. Бу, менимча, машинада бир ярим соатлик йўл», — дейди Перри округи шерифи Митч Ноубелз.\nПолициячилар болакайнинг ота-онаси фарзандини бу қилиғи учун жазолашидан умидвор.\n2017 йилда Австралияда полиция бутун бошли қитъани автоуловда ёлғиз кезиб чиқишга қарор қилган 12 ёшли болакайни ҳибсга олган эди. У қўлга тушгунга қадар деярли 1,3 минг километр масофани босиб ўтган эди.


Шоҳжаҳон Эргашевнинг профи-боксдаги ғалати қадамлари ҳақида: Мухлислар нега алданди? » Ўзбекистон янгиликлари – Zamin.uz\nШоҳжаҳон Эргашевнинг профи-боксдаги ғалати қадамлари ҳақида: Мухлислар нега алданди?\n11 июнь 2019, 19:26\n2016 йилги Рио олимпиадаси ўзбек бокси учун бутунлай янги даврни бошлаб берди десак янглишмаган бўламиз. Ўша август Ўзбекистонда биринчи рақамли спорт тури қайси деган саволни ҳам ўртага чиқарганди. Боксга бўлган қизиқиш кескин равишда ошганди. Ўзбек боксчиларига бўлган эътибор ҳам худди шу даражада ўсганди. Айнан ўша паллаларда ўзбек профессионал боксида янги ном — Шоҳжаҳон Эргашев пайдо бўлди.\nАввалига «17 ёшли нокаутчи» номи билан интернетда донг таратган бу боксчи кўпчиликнинг оғзига тушди. Ўшандан кейин бу спортчи ҳақида маълумот тўплаш ниятида интернет орқали қидирувлар бердим. Боксчиларнинг статистикалари, барча натижалари ҳақида тўлиқ маълумотни топиш мумкин бўлган Boxrec портали орқали унинг ёши (ўша вақтда Эргашев 25 ёшда эди) каттароқ экани, Россияда жангларда иштирок этишини аниқладим. Бу орада ўзбек спорт нашрлари у ҳақида бот-бот ёза бошлаганди.\nЎшанда эътибор қаратганим, негадир Шоҳжаҳоннинг ўзига таяниб матбуотда унинг жанглари сони биттага кўпайтириб берилар, аммо Boxrecʼда бу кўрсаткич битта кам чиқарди. Агар ростан қизиқсангиз, эски архивдаги хабарларини бир излаб кўринг: масалан Шоҳжаҳоннинг нисбатан жиддийроқ илк жанги - Сонни Фредриксонга (21-1, 14 КО) қарши жанг унинг фаолиятидаги 11-жанги бўлган. Лекин деярли ҳамма хабарларда бу 12-жанг сифатида кўрсатилганди.\nАлбатта, булар бир қарашда жуда майда мавзулар. Аммо юқорида айтганимдек, барчаси фақат шулар билан тугаганида бу мақола ҳеч қачон ҳаёт юзини кўрмаган бўларди. Сўнгги ойларда яна ёлғонлар авж олди. Тушунарли, ҳар бир спортчи учун «пиар» керак. Улар ўзларини реклама қилиши, кенг оммага ёйишга уриниши нормал ҳолат. Хориж тажрибасида ҳам бу анъанавий ҳолатга айланган.\nСпорт бу бизнес. Истаймизми йўқми бунда пулнинг роли жуда катта. Биринчи ўринда ҳам деса бўлади. Шоҳжаҳон ва унинг промоутерлари шу маънода реклама учун ҳаракат қилган бўлишлари мумкин. Аммо реклама фақат ёлғондан иборат бўлиб қолсачи? Афсуски, охирги вақтларда Шоҳжаҳон ҳақидаги хабарларнинг барчаси охир-оқибатда ёлғон бўлиб чиқаверди, чиқаверди...\n2018 йилнинг охирларидан бошлаймиз. Шоҳжаҳон навбатдаги жангларини ўтказганидан кейин Ўзбекистонга қайтди ва доимгидек бир қатор нашрларга интервью берди. Олдин ҳам доимий равишда тез орада «жаҳон чемпионлиги камарини тез орада Ўзбекистонга олиб келаман» (биринчи марта бу интервью берганига ҳам адашмасам, йил бўлди. Лекин ўша «тез орада» ҳалигача келмаяпти) дейишни канда қилмайдиган Шоҳжаҳон бу сафар IBF International чемпионлик камари учун рингга чиқишини айтди.\nYouTube тармоғидаги асосан шоу-бизнес вакиллари билан суҳбатлашадиган блогер билан суҳбатини кўринг, ТВга берган интервьюларини кўринг, ҳаммасида бу ҳақда айтган. Аммо ундан кейин у иккита жанг ўтказди ҳамки, камар учун жанг қилмади. Спортчининг ўзи оғзи билан айтгани учун деярли барча нашрлар бу ҳақда ёзганди. Аммо бу хабар ҳам ёлғон бўлиб чиқди.\nУмуман олганда, Шоҳжаҳоннинг биринчи чемпионлик камари ҳақидаги хабар 2017 йилнинг ёзида чиққанди. Ўшандаёқ сайтлар унинг Россияда чемпионлик камари учун жанг қилиши ҳақида ёзганди, аммо якунда у фаолиятидаги 6та жангнинг 5тасида ютқазган, Шоҳжаҳондан кейин умуман рингга қайтиб чиқмаган тожикистонлик бир боксчи билан жанг қилганди.\nТушунтираман. Шоҳжаҳон рингга чиқаётган супер енгил (-63,5 кг) вазн тоифасининг WBA чемпионлик камари ўша вақтларда беларуслик Кирилл Релихга тегишли эди. У проф-боксдаги янгича форматдаги турнир Бутунжаҳон бокс супер сериялари (WBSS) мусобақасида иштирок этаётган чорак финалдаги ғалабаси эвазига энди ярим финалда АҚШ вакили Режис Прогрега қарши жангга чиқиши керак эди.\nЖанг ғолиби эса финалда энг яқини билан сентябрда (ҳозирги вақтда финал сентябрдан ҳам кечикиши кутилмоқда) IBF чемпионлик камарини бирлаштирувчи жангда иштирок этиши лозим эди. Тушуняпсизми, бир сўз билан айтганда, Шоҳжаҳон рейтингларда бўлган иккала йўналишда ҳам чемпионлик учун жанглар камида 2019 йил якунига қадар банд. Аммо Шоҳжаҳон, билмадим, балки промоутерларига ишонибми, ёки ўзи шунчакими, апрелда чемпионлик учун жанг қилишини айтиб юборди ва кутилганидек апрелда ҳеч қандай жанг бўлмади.\nКейинги хабар Эргашевнинг машҳур промоутер Фредди Роуч билан ишлаши ҳақида бўлди. Афсонавий Менни Пакьяонинг собиқ устози Шоҳжаҳонни чемпионлик жангига тайёрлаши ҳақида ҳамма сайтлар ёзди. Кўпа ўтмай Шоҳжаҳоннинг ўзига бу борада савол беришганида у ҳали биринчи хабар совимай иккинчи хабарни берди: «Менга Роуч варианти ёқмаяпти, бу промоутерларимнинг танлови, мен Геннадий Головкиннинг устози Абель Санчес билан ишламоқчиман».\nАфсуски бу икки гап айтилганидан буён уч ой ўтар-ўтмас, бу ҳам ёлғон маълумот бўлиб чиқди. Шоҳжаҳон Абель Санчес тугул, ўзи хушламай турган Фредди Роуч билан ҳам ишламади. Ҳаттоки Америкага ҳам бормади. Мазкур мақола ёзилаётган вақтда интернетдан у Абель Санчес билан ишламоқчи экани ҳақида хабарни қидирдим. Ишонасизми, 2017 йилнинг ёзидаги хабар чиқиб қолди.\nЎшанда Эргашев АҚШга биринчи марта кетаётгани ва у ерда Абель Санчес унга устозлик қилишини айтган ва буни сайтлар хабар сифатида ёзган экан... Ўша вақтларда бир неча енгилмас боксчиларга қарши рингга чиқиш ҳақида ҳам хабарлар берилган, лекин ўша жангларнинг бирортаси ҳам ўтказилмаган.\nЭнг сўнггиси ўтган ҳафтада маълум бўлди. Аввалига Шоҳжаҳон ўзи Россияда вақти ҳамкорлик қилаётган YouTube тармоғидаги оммабоп каналлардан бирида пуэрто-рикалик енгилмас Даниэлито Зоррильяга қарши рингга чиқиши ҳақида хабар тарқатди. Хабарларда пуэрто-рикалик боксчи Москвага келиши эълон қилинди ва энг қиммат 50 доллардан бўлган чипталарни сотишди. Аммо жангга бир кун қолганида гўёки «Зоррильянинг тоби қочиб қолгани» айтилиб, у келолмаслигини билдиришди.\nАлбатта проф-боксда жангларнинг бекор бўлиш ҳолати тез-тез учраб туради. Бунга ажабланмаслик мумкиндир, аммо синчков мухлис интернет ривожланган замонда ҳамма нарсани билиб олиши мумкин. Зоррильянинг ижтимоий тармоқлардаги саҳифасини кузатсангиз, ундан бир ёки икки ҳафта олдин ҳам ҳаттоки Москвага келиш режаси ҳам бўлмаганини пайқаш мумкин. У постларининг бирида 15 июнь куни Америкада рингга чиқишига ҳам ишора қилиб кетган.\nЛекин Шоҳжаҳон уни бир кун қолганида бетоб бўлиб қолгани учун келмаганини айтяпти. Эргашев шу куни фамилияси ҳазилларга сабаб бўлган навбатдаги «ўткинчи» рақибга қарши 6 раундлик жанг ўтказди. Лекин бу жанг биз юқорида эслаган энг асосий бокс портали Boxrec натижалар бўлимидан ўчириб ташланган. Яъни жанг расмий мақомда эмаслиги қайд этилган.\nБир нарсани яхши тушунаман. Спортда бирор натижага, бирор мавқега эришишнинг ўзи бўлмайди. Ноҳақликлар, яна бошқа қатор сабаблар туфайли кўплаб иқтидорлар ўзини кўрсата олмасдан, фаолиятини тугатиб, тирикчилик учун бошқа касбларга ўзини уришга мажбур бўлишади. Шоҳжаҳон ҳам кўп бора айтганидек ҳаваскор боксда ноҳақликларга учрагандир. Бунисини яхши билмайман очиғи. Шундай ҳолатида у проф-боксга ўтиб, бугун Ўзбекистонга етарлича мухлисга эга боксчига айлана олди. Ном чиқарди.\n«Қўлингдан келса, сен ҳам шу даражага чиқ» дейишни яхши кўрадиганлар кўп, буни биламиз. Лекин бир нарсани унутмаслик лозимки, ҳамма ўз ишида «қўлидан келганини қилади». Мен Шоҳжаҳоннинг қандай боксчи экани ҳақида гапирмаяпман. Унинг иқтидорига шубҳа йўқ. Юқорида кўтарилган мавзу, унинг атрофида, рингдан ташқаридаги ғалати, айтиш мумкин бўлса исботланмаган баёнотлари ҳақида эди.\nЯнгиликлар » Спорт » Шоҳжаҳон Эргашевнинг профи-боксдаги ғалати қадамлари ҳақида: Мухлислар нега алданди?


Буюк ёзувчининг иқрори. «Иқрорнома» романи ҳақида - Daryo\n18:26, 30.09.2019 47842\n«Дарё» колумнисти Нурбек Алимов «Жаҳон адабиётининг энг буюк асарлари» лойиҳаси доирасида машҳур бадиий асарларни таҳлил қилишда давом этади. Бу ҳафта у Лев Толстойнинг «Иқрорнома» романи ҳақида ҳикоя қилади.\nЛев Николаевич Толстой билан илк бор уйимизга ойимнинг мактаб директори бўлиб ишлайдиган бир дугонаси келганида танишганман. Маҳфуза опа бизникига меҳмон бўлиб келганларида менга «Бўри болаларини қандай ўргатади?» деб номланган муқовасида бўрилар расми чизилган ажойиб китоб совға қилган эдилар. Китобдаги қизиқ ҳикояларни ўқиб маза қилганман. Кейинчалик Толстойнинг жуда кўп асарларини ўқидим, ва ҳозир менда у буюк рус даҳоси эканига асло шубҳа йўқ. Адибнинг «Иқрорнома» деб аталган китобидаги ҳолатлар илм йўлидаги ҳар бир инсоннинг бошидан ўтиши мумкин. Толстой ўз ҳаёт йўлида айрим хатоларни биз ўрнак олишимиз учун қилиб бўлган, биз эса бундан ҳулоса қилиб яшашда давом этишимиз керак.\nБу роман Лев Толстойнинг автобиографик асари бўлиб, 1870-йиллар охири – 1880-йиллар бошида ёзилган. Асарнинг асосий мазмуни – ёзувчининг кўп йиллик ички кечинмаларини сарҳисоб қилиш, оғриқли ва эҳтиросли изланишларда азият чеккан ҳаётнинг мазмуни ҳақида янги тушунча бериш. 1882 йили «Рус тафаккури» журналининг май ойи сонида асарни жойлаштириш режаси бор эди, аммо черков цензураси нашрга кескин қаршилик кўрсатди. Асар илк бор 1884 йил Женевада нашр қилинди.\nАсар нима ҳақида?\nЛев Толстой бир куни акаси келиб Худо йўқлигини айтганидан кейин болаликдан иймонини йўқотганини ёзади. Бир муддатдан сўнг у маълум бир «ақлли» одамнинг иймондан воз кечиши ҳақидаги ҳикоясидан кейин ибодат қилишни буткул тўхтатади. Толстой Худо олдида эмас, балки бошқа одамлар олдида жисмонан бақувват, ақлли ва бой бўлишга интилиб, нигилизм ва ўзини такомиллаштириш йўлини танлади.\nКейин Толстой эҳтирослари ва жиноятлари ҳақида (дуэллар, қартабозлик, зинокорлик, ёлғон ва бошқалар), жамиятнинг аҳволи ҳақида, гуноҳлар рағбатлантирилгани ҳақида ёзади. Кейин у ижодга ишонишни бошлади, ўзи ҳеч нимани билмай туриб бошқаларга ўргатувчи руҳоний сингари яшади. «Нега?» деган саволлар, азоб-уқубатлар ва умидсизликлар ёзувчини ҳаётнинг маъносини излашга мажбур қилди. Ҳаёт унга бемаъни ва ёмон ҳазил бўлиб туюлди, аммо ўлим қўрқуви бор эди.\n1879 йил Толстой учун бурилиш даври эди. Киев-Печёрск ва Троица-Сергивская лавраларига кузги саёҳатдан сўнг ёзувчи бутунлай ўзгариб кетди. У фақатгина иймон уни қутқаришини мумкинлигини тушунди, гарчи у иймонни содда ва оммабоп деб тушунган бўлса-да. Бу унинг учун руҳий шифо бўлди.\n«Иқрорнома» ҳаётдаги мақсадни топишни, тақдирингизни тушунишни, жуда кўп саволларга жавоб топишни ўргатади.\nРус адабиётининг миллий шон-шарафига айланган Лев Толстой ёши элликдан ўтгач, шон-шарафини, бойлигини рад этади, чунки у ички оламида вайронагарчилик ҳис қилади. У кимгадир ўргатиш учун ҳеч нарсаси йўқ деб ўйлай бошлайди. «Ҳаётингиздан албатта маъно топишингиз керак, йўқса бирор кун миянгизни йўқотиб қўйишингиз ҳеч гап эмас», деб ёзган эди адиб. Унинг ҳаёти, моддий ва маънавий бойликларига қарамай, буни тўлдирмайди; ҳамма нарса бемаъни, мажбурланган; айтайлик, у олиб борадиган ҳаёт кино томоша қилиш каби сохта бўлиб туюла бошлайди. Толстой нимани хоҳласа, уни туб моҳиятигача ўрганишни хоҳлайди. Масалан, унга ҳаёт керак – у ҳаёт моҳиятининг суякларигача боришни хоҳлайди, фақатгина терисини пайпаслаб кўриш уни қониқтирмайди. Охир-оқибат Лев билимни ташлаб, одамлардан ўрганишимиз керак, деган хулосага келади. Инсон Худога ишонса ва ундан маъно топса, яъни излаётган ҳақиқатини Худодан топса, ўз эҳтирослари бўғиб қўйса, сиз иймон билан озиқланган дунёни топасиз – ягона нажот-умидингиз иймондан. У буни топди, чунки унда эллик йил мавжуд бўлган экзистенwиал оғишлардан сўнг Толстой 82 ёшгача яшади ва диний масалаларда саволлари кўпайиб борди.\nҲамма ёзувчилар биладиган даҳшатли ҳақиқат бор, аммо деярли ҳеч ким асарларини шон-шуҳрат излаб ёзилган деб тан олмайди. Толстой бу китобида ўз асарларини шуҳратпарастлик ва мағрурлик учун ёзишни бошлаганини тан олганига гувоҳ бўламиз. Энди яхшиликка ва мукаммалликка интиладиган ҳаёт бу чекланган ва керакcиз тасаввурга риоя қила олмайди. Шунинг учун у ёзувчилар доирасига кириб, шоирлар ва санъаткорларнинг эътиқоди, яъни ижоднинг асл аҳамияти ва қадриятига ишонишни бошлаганда, Толстой ўзида ночорлик, сиқилиш ва безовталикни ҳис қилади, чунки у бу соҳада «Мен нимани биламан ва бошқаларга нимани ўргатишим мумкин?» каби фундаментал саволлар беришнинг ҳожати йўқлигини англайди.\nЧунки ижодкор ўргатиш қобилиятига ҳам эга бўлиши керак. Толстой айтганидек, у ўзи нимани ўргатаётганини билмасдан туриб ёзиши ва бошқаларга дарс бериши мумкин эди. Шунинг учун рус ёзувчиси изланишни давом эттиришга қарор қилади, ёзишдан ташқари, ундаги иймон фақат ҳаётнинг маъносини тушунишга ёрдам бермайдиган хурофот эканини, айниқса ёрдамга муҳтож бўлган ёш, ақлли, меҳрибон акасининг вафотидан сўнг англаган эди. Толстой ёзади: «У бир йилдан кўпроқ азоб чекди, нима учун яшаганини ва нима учун ўлганини тушунмай, азобда ўлди».\nКейин унга чалкашликлар ва жавобсиз саволлар кела бошлади. Ҳаёт тўхтади ва ўз жонига қасд қилиш фикри билан яшай бошлади. «Сиз фақат ҳаётнинг масрурлиги давом этар экан, яшашингиз мумкин, лекин кимдир бу мастликдан халос бўлганда, буларнинг барчаси аҳмоқона ёлғон эканини кўрмаслик мумкин эмас!» деб ёзади Толстой. Бироқ бу фалсафий мулоҳазалар ҳам ёзувчини ишонтира олмайди. Ягона ҳақиқат – ўлим, қолгани ёлғон. Толстой бу ҳақиқатни буюк мутафаккирлар Суқрот, Шопенгауэр, Сулаймон ва Будда мисолида тасдиқлайди. «Мен қарилик, азоб ва ўлим борлигини билган ҳолда ҳаётдан завқлана олмадим», деб ёзади у. Адибни «ҳаёт онги» деб атайдиган ва оддий, саводсиз ва камбағал одамларда кашф этган жуда кучли туйғу ҳаётга қайтаради. Бу кашфиёт –иймон ва ишонч эди.\n«Иқрорнома» – буюк рус даҳосини тушуниш учун энг асосий китоб, чунки у бутун ички танглик инқирозини ва унинг бутун ҳаётини белгилаган шахсий ва маънавий изланишларни акс эттиради. Барча қарама-қаршиликларни, афсусларни, ақлий меҳнатни, қидирув ва топилмаларни очиб беради. Биз бу асарда XIX асрнинг иккинчи ярмида Россия каби мамлакатда яшаган ўз даврининг даҳоси ва зиёлисининг ҳаёт йўлини ва кечинмаларини очиқ тан олишида қатнашишимиз мумкин. Гарчи бугунги кунда Толстойнинг илк асарларидаги баъзи баҳолашлар ва фикрлаш жараёнлари сўнгги асарларининг мавзулари каби бизни ҳайратда қолдиришда давом этмаса-да, «Иқрорнома» ноёб хазиналардан бири бўлиб, унда муаллиф ўз кўз ёшлари ва ақлий тарангликларини бизга кўрсатиш учун ақлини ва юрагини катта қилиб очиб беради. Айниқса бизга дунё адабиётининг энг йирик намояндаси ва ҳаётда жуда муҳим ва таъсирчан бўлган адибнинг характерини, ахлоқий ва маънавий тузилишини яхшироқ англашга имкон беради.\nАйни дамда муаллиф боши қотганини билади, чунки ақл ҳаётни рад этишни англатади, иймон эса ақлни рад этишга ундайди. Аммо Толстойнинг ҳали изланмаган, сўнгги йўлни излашдан бошқа иложи йўқ эди. Толстой деҳқонларнинг ҳаётини кузатади ва баҳам кўради, чунки уларнинг иймони шубҳа остида эмас.\nИймон ҳаёт кучи бўлса, бу туйғу ёзувчини Худони излашга, илдизларга қайтишга, ҳаётдаги асосий ва ягона мақсад – яхшироқ бўлишга интилишга олиб келади. Аммо иймонга бўйсуниш охир-оқибат эҳтимол буни ўзи истамаган динга олиб келади. Дин эса черков маросимларини бажаришга мажбур қилиши мумкинлигини англайди. Илоҳиёт учун жой мавжуд бўлган ушбу диний саёҳатнинг сўнгги нуқтаси оятларни ва урф-одатларни ўрганиш ва православликнинг рад қилинишидир: «Мен дин номи билан қилинадиган нарсаларга эътибор бердим». «Ва даҳшат ичида мен деярли православликдан воз кечдим».\nФақатгина тушда ва қисқа вақт ичида бахтли ва осойишта бўлолмаслик яна бир даҳшатли ҳақиқатни тасдиқлайди. Хулоса қиламанки, ҳаёт биз ҳеч қачон эриша олмайдиган бирор нарсани беҳуда излашдек туюлади, шунинг учун биз бундан Толстой сингари ҳақиқат ва севги бирлиги деган ишонч билан қониқишимиз керак.\n«Менинг ҳаётим – бу кимдир менга қилган аҳмоқона ва шафқатсиз ҳазил», деб ёзган эди «Уруш ва тинчлик» китобининг муаллифи ўз китоблари билан бойлик ва халқаро шон-шуҳратга эришганида. Толстойнинг бағрига олган чуқур ташвиш уни жонига қасд қилишга ундайди. Шундай қилиб, умидсиз экзистенциал қидирув бошланади, тез орада унда фан, фалсафа, санъат одамлари учун очилган имкониятлар тугайди ва бу унинг ҳаёти ва фикрларини абадий ўзгартирадиган руҳий конвертация билан якунланади. Буюк рус ёзувчисининг ушбу асарида, авваламбор, у ўзи қатнашган ахлоқсизлик ва синизмга қарши чиқиш бор. Бу китоб урф-одатларини муқаддас деб билган «ҳаёт ижодкорлари» бўлган оддий одамларнинг асл донолигини очиб бериши керак.\n«Иқрорнома» ҳақиқатни қидиришнинг иштиёқли ва очиқ-ойдин хроникаси, буюк диний ваъзлар каби ёзилган, лекин мутаассиблик томонидан бошқара олинмаган озод руҳларнинг очилган қалб дафтаридир.\nКўп доноликда буюк қайғу бор; ким билимни кўпайтирса, қайғуни кўпайтиради;\nБиз фан деб атайдиган нарса ҳаётни эмас, балки бизни ҳаёт ҳақидаги тушунчамиз фан сифатида нимани тан олиш кераклигини аниқлайди;\nСизнинг ҳаётингиз ўлимнинг кўз ўнгида содир бўлади;\nОлов оловни ўчирмагани каби, ёвузлик билан ёвузликни йўқотиб бўлмайди;\nХудони қидириб яшанг, шунда Худосиз ҳаёт бўлмайди.\n- энг машҳур асари – «Уруш ва тинчлик» Лев Толстойнинг ўзига ёқмас эди;\n- таниқли жиддий адабий асарлар билан бир қаторда, Лев Толстой болалар учун китоблар ҳам ёзган;\n- Толстойнинг қўлёзмаси жуда хунук бўлган, уни тушуниб олишга кўпчилик қодир эмас эди;\n- Толстой жуда кўп тилларни билган полиглот эди.\n16:40 Бугун 1476\n16:26 Бугун 796\nАбдулазиз Комилов 18 июнь куни дипломатик форумда иштирок этиш учун Анталияга боради\n16:11 Бугун 1682\nЭмланмаган кувайтликлар мамлакатдан чиқарилмайди, Россияда сақич шаклидаги COVID-вакцина ишлаб чиқилмоқда, Индонезияда эмланганларга товуқ берилмоқда. Коронахабарлар\n16:00 Бугун 4762\n«Барчасини ўзгартириб юборган 93-дақиқа учун раҳмат». «Реал» футболчилари Серхио Рамос билан хайрлашди\n11:45, 16.06.2021 108548\n16:22, 17.06.2021 86889\n22:22, 16.06.2021 85546\n13:34, 16.06.2021 77213


Рус компанияси йўловчи ташувчи дрон ясайди » Скачать музыку бесплатно новинки музыки 2016-2017\nРус компанияси йўловчи ташувчи дрон ясайди\nКомментариев: 0 Просмотров: 228 Дата: 14-05-2016, 18:13 Россиянинг “Авиатон” компанияси йўловчи ташувчи учувчисиз аппарат ясамоқчи. Аппарат вертолёт сингари тик кўтарила олади, узоқ масофаларга эса самолёт каби парвоз қилади. Дрон муаллифлари унга “СерВерт СВ5Б” дея ном бериб, аэродромдан ташқаридан фойдаланиш мумкинлигини таъкидлашмоқда. ”AeroNet” гуруҳи раҳбари қўнишга шароит йўқ жойларда йўловчи ташиш учун бу аппарат қулайлигини ва лойиҳа истиқболи баландлигини айтди. Дрончага элдан бурун “учар такси” деб ном қўйиб олишди. “Авиатон” бош директори Афтондил Хачапуридзе нишона нусхани яратиш учун 1,5 рубль лозимлигини ва 70 фоизини AeroNet гуруҳи ажратишга тайёрлигини маълум қилди. Ялпи ишлаб чиқаришга ўтилганида таннархи бироз пасайиб, бир нусхасининг баҳоси 1 млн долларга етмайди AeroNet эксперт гуруҳи 2020 йилга бориб ҳавода учувчисиз транспортлар қатнови йўлга қўйилишига ва учувчисиз аппаратларнинг тижорий мақсадларда қатновини тартибга солувчи қонун чиқарилишига ишонч билдирмоқда. - деб хабар бермоқда Carzone.uz нашри.